Rayan ditemukan telah meninggal dunia di dasar perigi

MAGHRIBI, 6 Februari - Rayan Oram, kanak-kanak lelaki berusia lima tahun yang terjatuh ke dalam sebuah perigi sedalam 32 meter di Maghribi, ditemukan telah meninggal dunia.Penemuan tragik itu sekali gus menamatkan operasi selama lima hari.Terdahulu, keadaan kanak-kanak malang tersebut yang berjaya dibawa keluar pasukan penyelamat, tidak diketahui.Berdasarkan rakaman dari lokasi kejadian, sebuah ambulans didapati berundur dari kawasan yang telah digali pasukan penyelamat.Rayan dilaporkan terjatuh ke dasar perigi kering bersaiz kecil, Selasa lalu.Sementara itu, Raja Maghribi, Raja Mohammed VI menyatakan hasrat untuk bertemu ibu bapa kanak-kanak tersebut.


Usaha menyelamat kanak-kanak jatuh perigi di Maghribi di peringkat akhir

BAB BERRED, 5 Februari- Penyelamat Maghribi semalam di peringkat akhir dalam usaha menyelamat kanak-kanak berusia lima tahun, Rayan, yang terperangkap dalam perigi selama empat hari.Setakat petang semalam, penyelamat masih bekerja keras menggunakan lampu limpah dalam fasa terakhir operasi itu, dengan mengorek terowong sedalam tiga meter untuk menyelamatkan kanak-kanak berkenaan."Kami sudah hampir. Kami bekerja tanpa henti selama tiga hari dan semakin penat, namun semua anggota penyelamat tetap terus bertugas," kata seorang daripada ketua operasi itu, Abdesalam Makoudi.Rayan jatuh ke dalam perigi kosong sedalam 32 meter di kampung Ighrane yang terpencil di wilayah Chefchaouen, Selasa lalu.Media Maghribi melaporkan, penyelamat berjaya menghantar oksigen dan air ke dalam perigi itu Khamis lalu, namun pihak berkuasa tidak memaklumkan sebarang perkembangan baharu mengenai keadaan kanak-kanak itu.Perigi yang hanya seluas 45 sentimeter itu terlalu sempit untuk penyelamat turun menyelamatkan kanak-kanak itu dan meluaskannya terlalu berisiko, sekali gus jentera membuat cerun ke dalam bukit untuk menyelamatkan kanak-kanak itu dari bahagian tepi.Namun, operasi itu menjadi bertambah rumit disebabkan campuran pelbagai jenis batu dan tanah berpasir, sekali gus meningkatkan risiko tanah runtuh.Agensi berita MAP melaporkan, pasukan perubatan kini sudah bersiap sedia di lokasi kejadian untuk memeriksa keadaan kanak-kanak itu apabila dia berjaya dikeluarkan.Selain itu, sebuah helikopter turut bersedia untuk membawa kanak-kanak itu ke hospital apabila dia dapat diselamatkan.Operasi yang kompleks dan berisiko itu menarik perhatian penduduk di negara Afrika Utara itu, dan mencetus simpati daripada negara pesaingnya, Algeria. - AFP


Singapura catat 13,208 kes baharu COVID-19

SINGAPURA, 5 Februari - Singapura melaporkan 13,208 kes baharu jangkitan COVID-19 semalam, peningkatan tiga kali ganda berbanding Khamis.

Menurut data Kementerian Kesihatan (MOH) yang diterbitkan menerusi laman webnya, enam kes kematian turut dilapor dalam tempoh 24 jam lalu.

Sepanjang 28 hari lepas, data menunjukkan 85,357 orang telah dijangkiti virus berkenaan dengan 99.7% tidak menunjukkan sebarang gejala atau hanya simptom tidak ketara.

Daripada jumlah itu, 0.3% memerlukan bantuan oksigen dan sokongan dan 0.04% ditempatkan di unit rawatan rapi.

Kadar jangkitan mingguan di Singapura berada pada 1.39 semalam iaiatu meningkat daripada 1.23 pada hari sebelumnya.

Jumlah kes akibat COVID-19 di republik itu kini mencecah 379,681 dengan 866 kematian.

Setakat 3 Februari lalu, 89% penduduknya telah lengkap divaksin atau dan 59% telah menerima suntikan penggalak.


Sepanyol tarik semula arahan pemakaian pelitup muka

BARCELONA, 5 Februari - Sepanyol menarik semula arahan pemakaian pelitup muka di luar rumah mulai minggu hadapan.

Ia antara usaha awal pihak berkuasa melonggarkan sekatan COVID-19 mengikut keadaan semasa.

Arahan pembatalan perintah mewajibkan pemakaian pelitup muka itu dibuat Kabinet negara itu pada mesyuarat mingguannya.

Sebelum ini, penggunaan pelitup muka diwajibkan semula pada akhir Disember 2021 susulan penularan varian Omicron.

Menurut Menteri Kesihatan negara itu, arahan Disember lalu hanyalah bersifat sementara.

Sepanyol antara negara Eropah yang mula melonggarkan beberapa sekatan susulan pandemik COVID-19.

Sejak dua minggu lalu, kes harian di Sepanyol menunjukkan penurunan dengan 2,421 kes bagi setiap 100,000 orang.

Ia susulan kadar vaksinasi negara itu yang memberangsangkan.


Setelah ‘sakit mental’ AS syor pembebasan Al-Qahtani, terlibat serangan 9/11

(Gambar pusat tahanan 'Camp X-Ray' Teluk Guantanamo diambil pada 2017)

WASHINGTON, 5 Februari- Pihak berkuasa Amerika Syarikat (AS) mengesyorkan pembebasan seorang tahanan ‘sakit mental’ di penjara Teluk Guantanamo seterusnya dihantar pulang ke Arab Saudi. Maklumat itu berdasarkan dokumen kerajaan yang dikeluarkan pada Jumaat.

Tahanan yang dikenali sebagai Mohammed al-Qahtani, dikatakan perampas ke-20 penerbangan American Airlines, serangan 11 September 2001 dan dilabel sebagai ejen Al-Qaeda oleh AS.

“Penahanan Al-Qahtani tidak lagi diperlukan untuk melindungi ancaman besar yang berterusan terhadap keselamatan negara," menurut keputusan ringkas, Lembaga Kajian Berkala, panel yang terdiri daripada beberapa agensi keselamatan AS.

Keputusan bertarikh 4 Februari itu menyatakan Al-Qahtani "layak untuk dipindahkan" dan mengesyorkan dia dihantar pulang ke Arab Saudi bagi membolehkan dia mendapatkan rawatan kesihatan mental secara komprehensif dan didaftarkan di pusat pemulihan pelampau.

Badan itu menyatakan, “keadaan kesihatan mental Al-Qahtani serius dan memerlukan sokongan keluarganya.” Langkah keselamatan termasuk pengawasan dan sekatan perjalanan turut disyorkan.

Al-Qahtani ditahan di Afghanistan semasa pertempuran Tora Bora pada Disember 2001 beberapa bulan selepas tragedi 9 September.

Ketika menjalani hukuman di Teluk Guantanamo, Cuba; dia dikatakan diseksa oleh penyiasat dan pertama kali AS mengaku menyeksa tahanan Teluk Guantanamo.

"Kami menyeksa Qahtani," kata Susan Crawford, pegawai kehakiman tertinggi semasa pentadbiran Bush pada 2009, menurut artikel Washington Post.

Kes penderaan Al-Qahtani didokumentasikan secara meluas sehingga mendapat pembelaan kumpulan hak asasi manusia antarabangsa seterusnya membawa kepada gesaan menutup pusat tahanan tersebut.

Al-Qahtani dikatakan telah diasingkan dalam tempoh masa panjang, tidak mendapat tidur mencukupi, penghinaan seksual dan beberapa penderaan lain.

Bulan lepas, AS meluluskan pembebasan lima tahanan daripada 39 tahanan lelaki di Guantanamo.

Kalangan 10 tahanan, termasuk perancang utama serangan 11 September, Khalid Sheikh Mohammed atau dikenali sebagai "KSM" yang masih menunggu perbicaraan oleh suruhanjaya tentera. -AFP


Pintu sempadan New Zealand dibuka, selepas 2 tahun ditutup

NEW ZEALAND, 5 Februari - New Zealand, membuka semula pintu sempadannya, setelah hampir 2 tahun ditutup dalam usaha mengekang penularan COVID-19. Perdana Menteri Jacinda Ardern memaklumkan, warga negara yang berada di Australia dan lengkap vaksinasi boleh pulang ke negara itu bermula 27 Februari tanpa perlu dikuarantin. Bagi warganegara yang berada di negara lain, mereka juga dibenarkan pulang dua minggu selepas tarikh tersebut. Bagaimanapun pelancong dari Australia dan negara tanpa visa tidak dibenarkan masuk sehingga Julai. - REUTERS


COVID-19: Kes kematian di AS melepasi 900,000

WASHINGTON, 5 Februari- Jumlah kematian akibat COVID-19 di Amerika Syarikat (AS) kini melepasi 900,000 kes berdasarkan data dikemas kini Universiti Johns Hopkins.

Pada pertengahan Disember lalu, jumlah kes kematian sudah mencecah 800,000.

Kes baharu yang dikaitkan dengan varian Omicron telah berkurangan, namun jumlah kematian harian kekal meningkat dengan purata 2,400 kes, menurut data dikeluarkan kerajaan.

“Jumlah pesakit dimasukkan ke hospital kekal tinggi, meningkatkan kapasiti dan tenaga kerja pada tahap maksimum,” kata Rochelle Walensky, Pengarah Pusat Kawalan dan Pencegahan Penyakit AS.

Kematian akibat COVID-19 biasanya terjadi beberapa minggu selepas individu dijangkiti virus, menjelaskan mengapa berlaku peningkatan jumlah kematian semasa berbanding jumlah kes baharu positif COVID-19.

“Hari ini, negara kita merekodkan satu lagi peristiwa tragis, 900,000 nyawa orang Amerika terkorban disebabkan COVID-19,” jelas Presiden Joe Biden menerusi satu kenyataan. “Kami berdoa untuk insan tersayang yang ditinggalkan."

Kes kematian di AS terus meningkat dalam jumlah besar disebabkan hanya kira-kira 64% penduduk telah menerima vaksinasi lengkap, meskipun vaksin berkesan sedia untuk digunakan.

Dalam kenyataan sama Biden menggesa rakyat agar mendapatkan vaksin.

“Vaksin dan dos penggalak telah terbukti sangat berkesan serta memberikan tahap perlindungan tinggi”, katanya.

Berbasarkan data rasmi kerajaan, AS merekodkan kes kematian paling banyak selepas Brazil dan India.

Pandemik COVID-19 telah membunuh sekurang-kurangnya 5.7 juta penduduk dunia sejak wabak dikesan pada Disember 2019.

Namun, Pertubuhan Kesihatan Sedunia menyatakan jumlah sebenar mungkin dua atau tiga kali ganda lebih tinggi. -AFP


Rusia, China: Umum pakatan global dengan kecenderungan antibarat

BEIJING, 5 Februari - Presiden Rusia, Vladimir Putin; dan Presiden China Xi Jinping mengumumkan pakatan global dengan kecenderungan antiBarat.

Ia dinyatakan beberapa jam sebelum pembukaan besar-besaran Sukan Olimpik musim sejuk Beijing 2022 dalam penjajaran politik dan sukan.

Pakatan baharu Rusia-China adalah peringatan luar biasa bahawa temasya itu berlangsung di atas latar belakang persaingan geopolitik yang tidak kelihatan sejak 1980-an.

Amerika Syarikat memboikot temasya di Moscow dan Kesatuan Soviet menjauhkan diri dari Los Angeles empat tahun kemudian.

Kata kedua-dua pemimpin itu, percubaan berpengaruh sedemikian menimbulkan ancaman serius kepada keamanan dan kestabilan global.

Dalam kenyataan bersama Putin dan Xi juga, China menyokong gesaan Rusia sejak sekian lama supaya NATO menghentikan pengembangannya.

Kremlin pula berkata, ia menyokong penuh pendirian Beijing terhadap Taiwan dan menentang kemerdekaan Taiwan dalam apa jua bentuk.


COVID-19 : India mencatatkan 500,000 kematian

INDIA, 5 Februari - Kadar kematian akibat COVID-19 di India mencecah 500,000 orang.Bagaimanapun kajian mendapati jumlah sebenar maut akibat wabak adalah lebih tinggi.Menurut penolong profesor di Institut Pengurusan India Chinmay Tumbe, kira-kira 3 juta kematian dicatat pada pertengahan tahun lalu selepas gelombang varian Delta melanda New Delhi. Namun data itu tidak didedahkan kerajaan.India kini berdepan gelombang ketiga COVID-19 membabitkan varian Omicron. Keseluruhan kes jangkitan wabak di negara itu mencecah 41.95 juta, kedua tertinggi selepas Amerika Syarikat.- REUTERS


Gempa di Banten

INDONESIA, 5 Februari - Gempa bumi sederhana berukuran 5.5 pada skala Richter berlaku di barat daya Banten, Indonesia.Gegaran turut dirasai di ibu negara.Gempa berlaku pada pukul 5.10 petang waktu tempatan pada kedalaman 10 kilometer berpusat di barat daya Bayah-Banten.Tiada amaran tsunami dikeluarkan.Demikian menurut Badan Meteorologi, Klimatologi dan Geofizik Indonesia.- BERNAMA


Empat pembantu kanan Boris Johnson letak jawatan

LONDON, 5 Februari- Empat pembantu kanan Perdana Menteri Britain, Boris Johnson bertindak meletak jawatan dalam tempoh 24 jam.Pengunduran mereka dipercayai akibat tekanan yang semakin memuncak terhadap kepimpinan Johnson.Peletakan jawatan melibatkan Ketua Turus, Dan Rosenfield; Ketua Setiausaha Sulit, Martin Reynolds; Pengarah Komunikasi, Jack Doyle; dan Ketua Polis, Munira Mirza.Ketika ini 17 Ahli Parlimen dari Parti Konservatif sudah mengemukakan surat hilang kepercayaan terhadap Johnson.Sejumlah 54 surat diperlukan untuk mengadakan undi tidak percaya di Parlimen.Sebahagian besarnya dikatakan berpunca daripada insiden penganjuran majlis keraian di Downing Street, ketika tempoh sekatan COVID-19.Johnson berdepan krisis yang semakin tenat disebabkan kemarahan ramai terhadap penganjuran parti di pejabat dan kediamannya di Downing Street, ketika perintah berkurung COVID-19.Penggubal undang-undang yang marah termasuk dalam kalangan Parti Konservatif sendiri, dengan sebahagian sudah menuntut peletakan jawatannya selain rombakan operasi Downing Street sekiranya Johnson mahu kekal berkuasa.Johnson sebelum ini berjanji untuk menukar gaya kepimpinannya selepas laporan dibuat oleh penjawat awam kanan, Sue Gray, terhadap pengendalian pejabat dan kediaman Downing Street, yang disifatkan sebagai 'kegagalan serius dalam kepimpinan'.Rosenfield, Reynolds dan Doyle dikaitkan secara langsung berada dalam perhimpunan itu, malah Reynolds dilaporkan menghantar e-mel meminta jemputan untuk 'membawa minuman keras anda sendiri'.Pejabat Johnson berkata Rosenfield dan Reynolds bagaimanapun akan kekal dalam jawatan mereka buat masa ini. -REUTERS


Anggota Parlimen India bertafakur seketika memperingati mangsa banjir di Malaysia

NEW DELHI, 5 Februari- Anggota Parlimen India bertafakur seketika bagi mengenang mangsa yang kehilangan nyawa dalam kejadian banjir di Malaysia baru-baru ini dan letusan gunung berapi di Tonga.Rajya Sabha (Majlis Negara) pada Rabu "menzahirkan kesedihan yang mendalam" terhadap kemusnahan akibat bencana banjir di Malaysia pada Disember, kata Suruhanjaya Tinggi India di Kuala Lumpur pada Jumaat.Dewan itu turut merakamkan ucapan takziah dan simpati atas kehilangan yang dialami oleh rakyat Malaysia."Ahli-ahli Yang Berhormat, antara 17 dan 19 Disember, 2021, Malaysia dilanda hujan yang sangat lebat, menyebabkan bencana banjir yang teruk di beberapa bahagian negara itu. Ia adalah antara bencana banjir yang paling dahsyat dalam seratus tahun di Malaysia," kata Naib Presiden India dan Pengerusi Rajya Sabha M. Venkaiah Naidu, menurut makluman prosiding Dewan pada Rabu."Banjir yang tidak pernah berlaku sebelum ini mengakibatkan kerosakan besar kepada harta benda dan mata pencarian penduduk," kata Naidu.Anggota Dewan bangun dan bertafakur seketika sebagai tanda penghormatan kepada mangsa banjir Malaysia dan mangsa yang terkorban dalam bencana Tonga pada Januari.Ia merupakan sebahagian daripada amalan badan perundangan India itu bagi menunjukkan penghormatan terhadap kematian bekas ahli, personaliti penting, dan bencana alam atau peristiwa tragis lain yang melibatkan kehilangan nyawa.Rajya Sabha pada Rabu turut bertafakur bagi mengenang Desmond Tutu, ikon anti-aparteid yang memenangi Hadiah Keamanan Nobel Afrika Selatan, yang meninggal dunia pada usia 90 tahun pada 26 Disember lepas. -BERNAMA


Operasi menyelamat: Usaha keluarkan kanak-kanak lelaki berusia lima tahun dari lubang perigi sedalam 32 meter

MAGHRIBI, 5 Februari- Kerja menyelamat seorang kanak-kanak lelaki berusia lima tahun yang terjatuh ke dalam lubang perigi sedalam 32 meter di wilayah Chefchaoen, utara Maghribi sedang giat dijalankan.Pihak berkuasa yang dibantu dengan mesin jentolak memenuhi kawasan tersebut selepas kanak-kanak, yang dikenali sebagai Rayan itu dilaporkan terjatuh sejak Selasa lalu.Insiden berlaku di Kampung Ighran yang juga kawasan tumpuan pelancong utara Chefchaouen.Budak itu bagaimanapun dilaporkan berada dalam keadaan sedar selepas pihak berkuasa meletakkan kamera bagi melihat situasi kanak-kanak lelaki itu.Dia juga dibekalkan topeng oksigen dan bekalan makanan serta air selepas tiga hari terperangkap di dalam lubang.Bukan sahaja pegawai perubatan, malah sebuah helikopter juga sudah bersedia di sekeliling tapak pencarian sebaik kerja menyelamat berjaya dilakukan.Sebelum ini, Khalid Agoram, bapa kepada kanak-kanak itu, melaporkan bahawa anaknya hilang sebelum mendapati telah terperangkap di dalam lubang. -REUTERS


Seorang lemas, 16 lagi hilang tragedi perahu terbalik di Lautan Atlantik

SEPANYOL, 4 Februari- Sekurang-kurangnya seorang migran lemas manakala 16 lagi hilang selepas perahu mereka terbalik di Lautan Atlantik pada Rabu.Jurucakap kerajaan Sepanyol berkata, tragedi berlaku kira-kira 35 kilometer dari Pulau Fuerteventura.Sebuah kapal pengawal pantai membawa 41 mangsa terselamat beserta satu mayat ke Pelabuhan Gran Tarajal di Fuerteventura.Timbalan ketua perwakilan kerajaan Kepulauan Canary, Teresa Mayans berkata, beberapa mangsa yang terselamat memaklumkan, 16 rakan mereka hilang di laut.Menurut data Kementerian Dalam Negeri, pulau-pulau Sepanyol di luar pantai Afrika Barat menjadi destinasi utama migran yang cuba menyeberang ke Eropah.Sejumlah 22, 316 PATI tiba di Pulau Canary secara haram pada 2021, berbanding 23, 271 pada tahun sebelumnya.Kumpulan hak asasi, Walking Borders mendakwa lebih 4, 400 migran termasuk sekurang-kurangnya 205 kanak-kanak hilang di laut ketika cuba menuju ke Sepanyol pada 2021.Ini lebih dua kali ganda berbanding 2020 dan paling ramai sejak 2018. -AFP


Vaksin Nuvaxovid diluluskan di Britain

BRITAIN, 4 Februari- Britain meluluskan penggunaan vaksin COVID-19 kelima dalam usaha mengekang penularan varian Omicron.Vaksin Nuvaxovid diluluskan untuk warga Britain yang berusia 18 tahun ke atas.Vaksin itu memenuhi piawaian keselamatan, kualiti dan keberkesanan yang diperlukan.Menurut Agensi Pengawalseliaan Produk Ubat dan Penjagaan Kesihatan UK, pihak berkuasa British dan Novavax telah bersetuju untuk membekalkan 60 juta dos suntikan dan bekerjasama dalam ujian peringkat akhir untuk vaksin di negara itu.Pada Jun tahun lalu , vaksin berkenaan didapati lebih 90 peratus berkesan dalam percubaan Amerika Syarikat terhadap pelbagai varian termasuk Delta.Manakala data awal dari Disember juga mencadangkan ia akan berfungsi terhadap varian Omicron.Bagaimanapun vaksin yang sama belum diluluskan sebagai dos penggalak. -REUTERS


Sergio Mattarella angkat sumpah sebagai Presiden Itali

ROM, 4 Februari- Presiden Itali, Sergio Mattarella mengangkat sumpah pada Khamis, secara rasmi menerima mandat bagi penggal kedua untuk tempoh tujuh tahun.Pemilihan semula beliau berlaku selepas parti-parti politik utama di negara itu gagal mencapai persetujuan terhadap pencalonan bagi Presiden baharu.Meskipun menolak pada awalnya, Mattarella bersetuju menggalas tugas itu berikutan rasa tanggungjawab terhadap situasi kesihatan dan ekonomi semasa akibat COVID-19.Bercakap kepada ahli parlimen, Mattarella menekankan keperluan negara untuk bersatu dalam fasa pemulihan yang sukar ini, selain menggariskan beberapa keutamaan untuk ditangani dalam masa terdekat.Antaranya pembaharuan yang meluas dalam sistem kehakiman.Presiden juga menyentuh mengenai tempoh masa perdebatan yang dipadatkan di Parlimen, sejak dua tahun lepas.Ini menjejaskan peranan Parlimen berikutan proses membuat keputusan yang cepat diperlukan ketika mendepani cabaran COVID-19. -AFP


COVID-19: Kes kematian di India melepasi 500,000

(Petugas kesihatan sedang menyuntik vaksin kepada remaja berumur 18 tahun ke atas)

NEW DELHI, 4 Februari- Jumlah kematian rasmi akibat COVID-19 di India melepasi 500,000 kes hari ini, walaupun banyak pakar percaya jumlah sebenar jauh lebih tinggi.

Kemas kini Kementerian Kesihatan India menunjukkan jumlah kematian mencecah 500,055, tambahan lebih 1,072 dalam tempoh 24 jam terbaru.

Manakala jumlah kes positif sudah mencecah 41.9 juta kes, kedua tertinggi selepas Amerika Syarikat.

Jumlah kes telah meningkat sejak beberapa minggu kebelakangan ini disebabkan varian Omicron yang mudah merebak, namun kadar jangkitan sedikit berkurangan dalam tempoh beberapa hari lalu.

Minggu lalu, Kementerian Kesihatan berkata terdapat petunjuk peningkatan kes di beberapa bahagian negara itu.

Pakar berkata gelombang Omicron tidak menyebabkan kes kematian atau kemasukan hospital yang tinggi. Beberapa negeri yang telah mengenakan sekatan pergerakan telah mula melonggarkan arahan itu.

Hari ini, pihak berkuasa Delhi termasuk di kawasan ibu negara mengumumkan pembukaan semula sekolah tinggi, kolej, restoran dan gim seawal minggu depan.

Selepas diarahkan tutup selama hampir dua tahun, pertama disebabkan COVID-19 dan berikutnya akibat pencemaran, kelas peribadi untuk kanak-kanak berumur 4 hingga 14 tahun akan dibenarkan beroperasi semula pada 14 Februari ini, kata Timbalan Menteri Kesihatan, Manish Sisodia menerusi Twitter.

Tahun lalu, India antara negara paling teruk terjejas akibat penularan varian Delta, menyebabkan sistem kesihatan India hampir lumpuh.

Banyak pakar meramalkan, jumlah kematian di negara itu boleh mencecah 500,000 kes pada tahun lepas. Hakikatnya gelombang Delta dan beberapa varian lain menyebabkan sekurang-kurangnya 200,000 kes kematian meskipun banyak hospital kehabisan bekalan oksigen manakala pesakit bertungkus lumus mendapatkan bekalan ubat. -AFP


26 maut, dua cedera parah akibat kabel elekterik disambar petir

CONGO, 4 Februari- Seramai 24 wanita dan dua lelaki maut, manakala dua lagi cedera parah apabila kabel elektrik berkuasa tinggi putus disambar petir.Kabel elektrik berkenaan kemudian jatuh menimpa rumah-rumah dan sebuah pasar di pinggir ibu kota Kishaha di Congo.Ketua Polis Kinshasa, Sylvano Kasongo, berkata kejadian itu menyebabkan beberapa mangsa maut di lokasi kejadian.Jurucakap pemerintah memaklumkan, Perdana Menteri sudah melawat lokasi kejadian.Menurutnya, kerajaan telah membuat keputusan bulan lalu untuk memindahkan pasar itu kerana ia mengganggu pergerakan kenderaan.Masalah kabel elektrik putus kerap berlaku di Kinshasa, sebuah bandar dengan lebih 13 juta penduduk.Ini berikutan infrastruktur di situ yang usang, selain kawasan kejiranan tidak formal yang tidak sesuai dijadikan lokasi pembangunan perumahan. Persatuan arkitek kebangsaan Congo berkata, kemalangan itu boleh dielakkan sekiranya pendudukan mematuhi peraturan perancangan bandar yang mempunyai kadar voltan elektrik tinggi. -AFP


Ketua Daish letupkan diri di sebuah rumah di utara Syria

WASHINGTON, 4 Februari- Ancaman pengganas global sudah dihapuskan setelah ketua kumpulan pengganas ISIS meletupkan dirinya selepas pasukan khas Amerika Syarikat menyerbu tempat persembunyiannya di Syria.Demikian menurut Presiden Amerika Syarikat, Joe Biden.Menurut Biden, Ketua Daish, Abu Ibrahim al-Hashimi al-Qurashi disahkan membunuh diri di tingkat atas sebuah rumah di Atme, utara Syria dengan menggunakan bahan letupan.Beliau telah mengarahkan serangan oleh tentera, untuk mengurangkan korban dalam kalangan orang awam.Abu Ibrahim al-Qurashi meletupkan keseluruhan tingkat atas kediamannya dengan membawa beberapa ahli keluarga bersamanya.Ketua Komando Amerika, Jeneral Kenneth McKenzie berkata, Qurashi tidak menentang askar-askarnya sebaliknya meletupkan bahan letupan ketika diminta menyerah diri.Tiada kemalangan jiwa dalam kalangan askar Amerika dilaporkan.Ketua Pemerhati Hak Asasi Manusia Syria, Rami Abdel Rahman memberitahu, sekurang-kurangnya 13 terbunuh, antaranya empat kanak-kanak dan tiga wanita. -AFP


Angka kematian akibat kokain beracun di Argentina meningkat kepada 20 orang

BUENOS AIRES, 4 Februari- Angka kematian akibat menggunakan kokain yang disyaki mengandungi racun di wilayah Buenos Aires, Argentina meningkat kepada 20 orang dan 74 yang lain dimasukkan ke hospital.Semalam, 16 kematian dilaporkan di bandar Hurlingham dan daerah Tres de Febrero.Kementerian Kesihatan Argentina dilaporkan membentuk satu jawatankuasa khas untuk memantau kes-kes keracunan baharu di negara itu. Pakar cuba menentukan bahan yang dicampur dengan kokain itu. Pihak berkuasa tidak menolak bahawa ia kemungkinan mengandungi racun tikus, kata media.Menteri Keselamatan Buenos Aires, Sergio Berni menggesa orang ramai yang ada membeli kokain dalam tempoh 24 jam terakhir supaya memusnahkannya. Penguatkuasa undang-undang memberi amaran bahawa lebih banyak dadah "yang sangat bertoksik" berada dalam edaran di rantau itu.Polis Argentina melancarkan siasatan berhubung kejadian itu.Setakat ini, penguatkuasa undang-undang telah merampas 15,000 dos kokain dan menahan lapan orang yang mungkin terlibat dalam tragedi keracunan itu.Menurut laporan media, dadah serupa yang menyebabkan 20 orang maut ditemui di tempat persembunyian seorang daripada tahanan. Lelaki itu berada dalam senarai orang yang dikehendaki sejak Disember lalu. -BERNAMA


Sergio Mattarella terima mandat bagi penggal ke-dua

ITALI, 4 Februari - Presiden Itali Sergio Mattarella mengangkat sumpah secara rasmi selepas menerima mandat bagi penggal ke-dua untuk tempoh tujuh tahun.Pemilihan semula beliau yang memperoleh undi majoriti parlimen pada 29 Januari, berlaku selepas parti-parti politik utama gagal mencapai persetujuan pencalonan bagi presiden baharu.Walaupun menolak pada awalnya, Mattarella bersetuju menggalas tugas itu bagi penggal ke-dua atas dasar tanggungjawab terhadap kecemasan kesihatan dan ekonomi semasa yang dikaitkan dengan pandemik COVID-19.Bercakap kepada anggota parlimen, Mattarella menekankan keperluan negara untuk bersatu dalam fasa pemulihan yang sukar ini, dan menggariskan beberapa keutamaan untuk ditangani dalam tempoh terdekat termasuk pembaharuan yang meluas dalam sistem kehakiman.Ini merupakan kali ke-dua seorang ketua negara dipilih semula di Itali sejak tahun 1948. Sebelumnya hanya pendahulu Mattarella, Giorgio Napolitano berkhidmat untuk penggal ke-dua dan kurang daripada dua tahun.- AFP


22 maut akibat keracunan dadah

ARGENTINA, 4 Februari - 22 maut, manakala berpuluh yang lain dimasukkan ke hospital akibat keracunan dadah.Perkara itu dilaporkan pihak berkuasa Argentina.Tiga anggota kumpulan dadah di pinggir bandar miskin San Martin, telah ditahan selepas dipercayai mengedar dadah campuran. 20,000 dadah jenis kokain yang telah dicampur telah dirampas. Serentak dengan itu pihak berkuasa kesihatan mengeluarkan 'amaran epidemiologi' selepas kematian dilaporkan di tiga kawasan miskin, pinggir barat Buenos Aires.Lebih 80 dimasukkan ke 10 hospital dengan beberapa individu dilaporkan kritikal. - AFP


Abu Ibrahim al-Hashimi al-Qurashi maut, keganasan di seluruh dunia berakhir

WASHINGTON, 4 Februari - Presiden Amerika Syarikat, Joe Biden mendakwa ancaman keganasan di seluruh dunia akan berakhir selepas pemimpin Daesh, terbunuh dalam serangan tenteranya di Syria, Rabu lepas. Abu Ibrahim al-Hashimi al-Qurashi maut dalam letupan bom selepas dikepung tentera Amerika di sebuah rumah di bandar Atme. Ia turut mengorbankan anggota keluarganya dan kanak-kanak.Menurut Biden, operasi tersebut menghantar mesej jelas kepada pengganas bahawa Washington akan terus memburu mereka. "Semalam atas arahan saya pasukan tentera AS di Syria dengan berjaya melaksanakan operasi anti pengganas bagi melindungi AS dan sekutunya,""Semua anggota tentera AS yang terbabit dalam operasi ini pulang dengan selamat," kata Biden dalam satu kenyataan. - AFP


Afrika digesa tingkatkan kadar vaksinasi penduduk

GENEVA, 4 Februari - Pertubuhan Kesihatan Sedunia (WHO) menggesa Afrika meningkatkan kadar vaksinasi penduduk sehingga enam kali ganda.Rantau itu perlu mencapai sasaran 70 peratus populasi yang telah mendapat vaksin COVID-19 menjelang separuh pertama 2022. Menurut Pengarah WHO bagi rantau itu Matshidiso Moeti, Afrika telah menerima lebih 587 juta dos vaksin. Namun, masih bergelut untuk memperluas pemberian vaksin kepada penduduk. Hanya 11 peratus penduduknya telah melengkapkan vaksinasi mereka. Katanya, di sesetengah negara seperti Republik Demokratik Congo, kempen vaksinasinya telah dihentikan. Tindakan itu akan menyebabkan sebahagian besar dos vaksin tamat tempoh, dalam beberapa minggu akan datang. Sejak COVID-19 menular, Afrika merekodkan 10.8 juta kes Covid-19 dengan lebih 239,000 kematian. - AFP


Recep Tayyip Erdogan selar pendirian Greece berkaitan migran

TURKI, 4 Februari - Presiden Turki Recep Tayyip Erdogan menyelar pendirian Greece berhubung kemasukan migran.Ia selepas 19 pencari suaka ditemukan mati beku di sempadan Turki, minggu ini. Ankara menuduh Athens menghantar semula migran berkenaan ke sempadannya tanpa kasut atau pakaian, iaitu satu tuduhan yang dinafikan Greece. Malah Athens menyifatkannya sebagai satu propaganda palsu. Suruhanjaya Pertubuhan Bangsa Bersatu Bagi Pelarian (UNHCR) mendakwa telah menerima sejumlah laporan mendakwa pencari suaka telah ditolak kembali ke Turki, setibanya mereka ke Greece dan dibiarkan hanyut di laut. Turki telah menerima 4 juta pelarian Syria dan 300,000 pelarian Afghanistan. - REUTERS


16 pendatang masih hilang di Perairan Fuerteventura

MADRID, 4 Februari- 16 pendatang masih hilang di laut sehari selepas pengawal pantai Sepanyol menyelamatkan bot dari Kepulauan Canary yang membawa kira-kira 40 mangsa terselamat dan satu mayat, kata jurucakap kerajaan pada Khamis.

“Menurut keterangan, daripada 40 pendatang yang diselamatkan 16 orang lagi jatuh ke laut di perairan Fuerteventura,” kata jurucakap itu kepada AFP, merujuk kepada salah satu pulau di kepulauan Atlantik.

Sumber di Salvamento Maritimo, pengawal pantai Sepanyol, turut mengesahkan bahawa 16 orang dikatakan hilang dari bot yang mereka selamatkan, yang membawa 41 mangsa terselamat dan mayat seorang yang telah meninggal dunia.

Misi menyelamat diadakan kira-kira 35 kilometer ke selatan Fuerteventura, yang merupakan pulau paling hampir dengan pantai Afrika di mana banyak bot berlayar dalam usaha untuk sampai ke tanah Eropah.

Menurut Caminando Fronteras, NGO Sepanyol yang sering membantu bot pendatang dalam kesusahan, sejumlah 4,404 pendatang mati atau hilang ketika cuba sampai ke Sepanyol tahun lepas, meningkat daripada 2,170 pada 2020.

Ia adalah jumlah tahunan tertinggi sejak kumpulan itu mula menyimpan rekod pada 2015. Lebih buruk, banyak mayat tidak pernah ditemui.

Menurut angka yang dikendalikan oleh Projek Migran Hilang Pertubuhan Antarabangsa untuk Migrasi, sekurang-kurangnya 1,176 orang mati atau hilang pada 2021 di laluan Kepulauan Canary, manakala sekurang-kurangnya 384 yang lain hilang di Mediterranean ketika cuba sampai ke Sepanyol dari Maghribi dan Algeria.

Tahun lalu, 40,100 pendatang berjaya sampai ke Sepanyol melalui laut, angka kementerian dalam negeri menunjukkan, angka yang hampir sama dengan jumlah yang tiba setahun sebelumnya.- AFP


Rakyat Tibet turun ke jalanan bantah Beijing 2022

LAUSANNE, 4 Februari- Kira-kira 500 rakyat Tibet berarak di luar ibu pejabat Jawatankuasa Olimpik Antarabangsa pada hari Khamis, diketuai oleh seorang aktivis ski yang mengheret bendera China di belakangnya, untuk membantah Beijing menjadi tuan rumah sukan itu.

Penunjuk perasaan Tibet dari seluruh Eropah berarak sejauh tiga kilometer (1.9 batu) dari kompleks IOC di Lausanne ke Muzium Olimpik di bandar Switzerland itu, sehari sebelum upacara pembukaan Sukan Musim Sejuk 2022 di ibu negara China.

Penunjuk perasaan, kebanyakannya membawa bendera Tibet dan memakai topeng muka bendera Tibet, berarak di belakang sepanduk bertulis "Boikot Sukan Olimpik Musim Sejuk Beijing", "Hentikan pencabulan hak asasi manusia di Tibet" dan “Temasya memalukan".

Artis Tibet Loten Namling, yang telah menetap di Switzerland selama 32 tahun, mengetuai perarakan pada ski yang dilukis dengan perkataan "kebebasan".

"Sebab apa saya mengheret bendera China, kerana mereka memusnahkan negara saya. China memusnahkan budaya saya. Biar mereka sedar betapa peritnya untuk kita," katanya.

"Jangan sekali-kali mereka memberikan Olimpik kepada pembunuh beramai-ramai dan diktator. Sudah tiba masanya untuk berkata berhenti."

Penunjuk perasaan melaungkan "Tiada hak, tiada Sukan" dan "Olimpik Beijing: Sukan pembunuhan beramai-ramai" semasa mereka berarak melepasi gelanggang Olimpik.

Tibet telah bersilih ganti selama berabad-abad antara kemerdekaan dan kawalan oleh China, yang mengatakan ia "membebaskan secara aman" dataran tinggi berceranggah pada tahun 1951 dan membawa infrastruktur dan pendidikan ke wilayah yang sebelum ini kurang membangun.

Tetapi ramai orang Tibet dalam buangan menuduh kerajaan pusat China menindas agama, menyeksa dan menghakis budaya mereka.

Penunjuk perasaan Chime, 20 tahun, yang menyifatkan dirinya tidak bernegara, berkata temasya yang dibuka secara rasmi pada hari Jumaat adalah "sangat menyedihkan".

"Adakah perniagaan dan Sukan Olimpik lebih penting daripada nyawa rakyat? Jika kami orang Tibet bukan manusia untuk anda, maka lakukannya," katanya.

Sukan Olimpik Musim Sejuk, yang akan dibuka secara rasmi di stadium "Sarang Burung", telah dibayangi oleh kebimbangan hak asasi manusia, wabak COVID-19 dan juga kebimbangan tentang kerajaan China yang dikatakan mengintip atlet.- AFP


Tiada lagi sekatan di Rusia - Putin

MOSCOW, 4 Februari- Rusia tidak merancang untuk mengadakan sabarang sekatan pergerakan terbaharu untuk mengekang penularan COVID-19, biarpun kini sedang menghadapi lonjakan kes varian Omicron.

Presidennya, Vladimir Putin seolah memberi jaminan, tidak akan mengadakan perintah pergerakan atau perintah berkurung, disebalik peningkatan kes wabak yang melanda negara itu.

"Tiada penutupan dirancang," kata Putin pada pertemuan dengan ahli perniagaan Rusia yang disiarkan di televisyen, sambil menambah bahawa Rusia akan melonggarkan beberapa sekatan.

"Dalam masa terdekat, sekatan ke atas kontak rapat boleh ditarik balik, supaya orang ramai boleh bekerja dengan aman," kata Putin.

Di bawah peraturan semasa Rusia, sesiapa yang mempunyai hubungan dengan orang yang positif COVID-19 perlu mengasingkan diri selama tujuh hari.

Komen Putin dibuat ketika Rusia pada Khamis merekodkan 155,768 jangkitan terbaharu.

Bilangan kes di seluruh negara meningkat dengan mendadak, dengan Omicron  menjadi penyumbang sebahagian besar kes.

Walaupun penjarakan sosial telah menjadi longgar di banyak tempat di Moscow, pemimpin Rusia itu sendiri dilihat amat berhati-hati dengan COVID-19.

Ketika menerima kunjungan Perdana Menteri Hungary Viktor Orban di Moscow minggu ini, pasangan itu minum champagne berdiri bertentangan di hujung  permaidani besar di Kremlin.

Berikutan sekatan yang ketat tetapi singkat pada permulaan pandemik, Rusia telah menahan sekatan, sebaliknya berharap untuk melindungi ekonominya.

Tetapi dengan empat vaksin tersedia secara meluas selama berbulan-bulan, rakyat Rusia tetap enggan menerima suntikan dengan hanya separuh daripada populasi yang diberi vaksin sepenuhnya.

Kerajaan Rusia melaporkan 333,357 kematian akibat Covid-19 sejak permulaan wabak itu, angka kematian tertinggi di Eropah.

Bagaimanapun, angka tersebut dicanggah oleh agensi statistik Rosstat, yang mengira kematian COVID-19 di bawah definisi yang lebih luas dan mengatakan jumlah kematian keseluruhan hampir dua kali ganda jumlah rasmi.

Bulan lalu, Rosstat berkata penduduk Rusia berkurang lebih sejuta orang tahun lalu, penurunan bersejarah yang tidak pernah dilihat sejak kejatuhan Kesatuan Soviet.- AFP


Saintis antarabangsa gesa China henti sekat siasatan punca COVID-19

GENEVA 4 Februari- Hanya beberapa jam sebelum upacara pembukaan Sukan Olimpik Musim Sejuk Beijing, sekumpulan saintis antarabangsa pada Khamis menuntut supaya China berhenti menyekat siasatan bebas mengenai asal-usul COVID-19.

20 saintis dari Eropah, Amerika Syarikat, Australia, New Zealand, India dan Jepun mengemukakan surat terbuka yang mengkritik keras Beijing kerana menghalang usaha untuk benar-benar memahami bagaimana wabak itu bermula.

Bertajuk "Membenarkan Penyiasatan Komprehensif  Peringkat Antarabangsa Komprehensif Mengenai Asal-usul Pandemik akan Menjadi Ungkapan Sebenar Nilai-Nilai Olimpik", surat itu memberi amaran bahawa kegagalan untuk mendedahkan asal-usul sebenar virus yang menyebabkan COVID-19 meletakkan dunia pada risiko yang lebih besar untuk wabak masa depan.

"Usaha berterusan oleh kerajaan China untuk menyekat sebarang penyiasatan mengenai asal-usul wabak. itu telah telah menjadi satu penghinaan kepada komuniti saintifik antarabangsa dan kepada orang ramai di mana-mana," kata surat itu.

Para saintis menggesa negara dan orang di seluruh dunia untuk mengambil kesempatan daripada tumpuan Olimpik untuk menyerlahkan halangan China dan menuntut ia mengubah haluan.

"Aspirasi murni" Sukan Olimpik "sedang dilemahkan melalui usaha berterusan kerajaan tuan rumah untuk menghalang penyiasatan antarabangsa yang komprehensif mengenai asal-usul wabak Covid-19," tulis mereka.

Para saintis menuduh Beijing "memusnahkan sampel biologi, menyembunyikan rekod serta memenjarakan wartawan warga China yang berani".- AFP


12 migran maut di sempadan Turki

ISTANBUL, 3 Febuari- Mayat 12 orang migran yang beku ditemukan pihak berkuasa Turki berhampiran Greece, pada Rabu.Bagaimanapun, identiti kesemua mangsa tanpa memakai kasut masih belum dapat dipastikan.Menteri Dalam Negeri Turki Suleyman Soylu menuduh pasukan keselamatan Greece menghantar migran berkenaan kembali melintasi sempadan tanpa kasut.Dalam kenyataan di Twitter, Soylu berkata, mereka yang maut adalah sebahagian daripada kumpulan yang lebih besar daripada 22 pendatang yang dilucutkan kasut dan pakaian mereka oleh pihak keselamatan sempadan Greece. Bagaimanapun, Greece menafikan dakwaan Turki bahawa tenteranya menghalau pendatang kembali semula ke Turki mahu pun menenggelamkan bot mereka di laut. Menteri Migrasi, Notis Mitarachi dalam kenyataan pada Rabu menyangkal dakwaan Soylu dan menyifatkannya sebagai "propaganda palsu".Sebaliknya, Mitarachi mendakwa Turki perlu melakukan lebih banyak usaha untuk menghalang migran daripada menggunakan negara itu sebelum memasuki Greece. -AFP


Serangan di Congo, 60 terbunuh

CONGO, 3 Febuari- Seramai 60 orang terbunuh akibat serangan militan di sebuah kem pelarian di timur Republik Demokratik Congo pada Rabu.Penduduk mendakwa militia CODECO bertanggungjawab melancarkan serangan di kem Savo, wilayah Ituri itu.Jurucakap tentera Ituri, Jules Ngongo mengesahkan serangan oleh militan CODECO pada malam Selasa namun kumpulan itu berjaya mengubah haluan dan menyerang kem berkenaan.Menurut penduduk kem, Lokana Bale Lussa, dia pada awalnya mendengar bunyi tangisan sebelum berlaku tembakan selama beberapa minit sebelum melarikan diri.Sementara itu, presiden kumpulan kebajikan tempatan di Bahema-North, Charite Banza Bavi, berkata 63 mangsa disahkan maut dan ramai lagi cedera parah..Kem Savo, menempatkan kira-kira 4,000 pelarian berdasarkan kiraan pada Disember lalu, menurut agensi migrasi PBB.Militan CODECO kebanyakannya adalah daripada masyarakat petani Lendu, yang sudah lama terbabit dalam konflik dengan masyarakat penternak, Hema. -AFP


Perdana Menteri Belanda terus bela keadilan keluarga mangsa MH17

UKRINE, 3 Febuari- Perdana Menteri Belanda, Mark Rutte sekali lagi mengulangi azamnya untuk memastikan keadilan buat keluarga mangsa pesawat Malaysia Airlines (MH17) yang ditembak jatuh di Ukraine pada 2014.Perkara itu dinyatakan beliau semasa lawatannya ke Ukraine, dan menggesa diadakan sidang dialog bagi meredakan krisis antara Kyiv dan Moscow.Menurutnya, keutamaan Belanda adalah membuktikan kebenaran terhadap kejadian sebenar, mendapatkan keadilan dan memastikan mereka yang bertanggungjawab dikenakan hukuman.Jelasnya, ia bukan suatu proses mudah tetapi berputus asa bukan suatu pilihan kepada Belanda.Kerajaan Belanda juga menyalahkan Rusia sebagai bertanggungjawab di dalam kes tersebut.Malah, krisis antara Ukraine-Rusia ketika ini dipantau teliti oleh Belanda, yang mana pendakwa raya negara itu menuntut pendakwaan terhadap empat lelaki yang dituduh membunuh dengan menembak jatuh MH17.Pendakwa raya menyatakan bahawa defendan, yang kesemuanya masih bebas, membantu membekalkan sistem misil yang diguna oleh puak pemisah disokong Rusia menentang tentera Kyiv, dan diguna menembak roket terhadap pesawat itu.Kesemua 298 orang penumpang, kebanyakannya warga Belanda terbunuh dalam tragedi berkenaan. -AFP


Eropoh dalam ‘gencatan senjata’ Covid boleh tamatkan penularan pandemik - WHO

COPENHAGEN, 3 Februari- Dua tahun selepas penularan pandemik COVID-19, Eropah bakal memasuki ‘tempoh bertenang lebih panjang’ berikutan kadar vaksinasi penduduk lebih tinggi, risiko jangkitan Omicron lebih rendah dan musim sejuk yang bakal berakhir.

“Tempoh perlindungan yang panjang ini harus dilihat sebagai ‘gencata senjata’ covid yang membawa kita kepada keamanan kekal,” jelas Pengarah WHO Eropah, Hans Kluge.

Tambahnya, keadaan pandemik yang tidak pernah dialami sebelum ini, memberikan kemungkinan tempoh bertenang lebih panjang.

“Eropah juga akan berada pada kedudukan lebih baik untuk mencegah sebarang kemungkinan penularan semula COVID-19, walupun dengan varian lebih ganas berbanding Omicron,” katanya.

“Saya percaya bahawa ada kemampuan untuk bertindak balak terhadap varian baharu yang pasti akan muncul – tanpa melaksanakan semula langkah sekatan yang tidak diperlukan sebelum ini,” kata Kluge.

Bagaimanapun, beliau mengingatkan bahawa senario optimis itu hanya akan berlaku sekiranya negara meneruskan kempen vaksinasi dan mempertingkatkan pengawasan untuk mengesan varian baharu.

Kluge juga menggesa pihak berkuasa kesihatan melindungi kumpulan berisiko dan terus memperomosikan tanggungjawab kendiri.

Penularan semasa varian Omicron menyaksikan kadar jangkitan telah melonjak di seluruh rantau Eropah yang terdiri daripada 53 buah negara, termasuk beberapa buah di Asia Tengah.

Minggu lalu, sekitar 12 juta kes baharu positif COVID-19 dilaporkan di rantau itu. Menurut WHO, ia paras tertinggi sejak permulaan wabak di Eropah.-AFP


AS digesa mansuh arahan penumpang perlu tunjuk keputusan COVID-19 negatif sebelum berlepas

SAN FRANCISCO, 3 Februari- Gabungan organisasi antarabangsa berkaitan pelancongan menggesa Amerika Syarikat (AS) menghentikan arahan mewajibkan penumpang yang telah divaksin menunjukkan ujian COVID-19 negatif sebelum menaiki penerbangan ke negara itu.Perkara berkenaan dibangkitkan dalam surat yang dituju kepada Pegawai Penyelaras Tindak Balas Coronavirus Rumah Putih, Jeffrey Zients.Pakatan itu menegaskan, proses pemulihan pelancongan dan penerbangan bergantung kepada langkah kerajaan menghapuskan sekatan perjalanan yang tidak sesuai dalam sitiasi semasa.Surat yang ditandatangani oleh 29 organisasi itu terdiri daripada pertubuhan advokasi utama mewakili Asia, Eropah dan AS serta Dewan Perniagaan AS dan Persatuan Pelancongan AS.Pemimpin kumpulan, iaitu Airlines for America yang mewakili syarikat penerbangan utama AS termasuk American Airlines, Delta Airlines dan United Airlines menyiarkan surat tersebut di laman sesawangnya."Jelas sekali COVID-19 telah merebak ke seluruh AS dan percubaan untuk mengawal penularannya melalui perjalanan udara dalam keadaan hari ini tidak mungkin mengubah fakta berkenaan," kata gabungan itu dalam surat tersebut.Kumpulan berkenaan merujuk kepada Kesatuan Eropah (EU), yang mengesyorkan sekatan perjalanan ditarik balik antara negara-negara anggota.Begitu juga United Kingdom, yang telah memansuhkan keperluan ujian saringan sebelum berlepas untuk penumpang yang telah divaksin.Kumpulan itu menambah, sekiranya varian baharu yang lebih mengancam muncul, ujian sebelum berlepas boleh dilaksanakan semula.Pada tahun 2021, American Airlines dan United Airlines masing-masing mengalami kerugian kira-kira $2 bilion, manakala Delta Airlines hanya mencatat keuntungan kecil sekitar $280 juta.Selain pandemik COVID-19, syarikat penerbangan AS juga terpaksa berhadapan kenaikan kos buruh dan bahan api, serta pelancaran teknologi 5G baharu yang tidak teratur. -AFP


Operasi mencari militan cetus pertempuran antara tentera pakatan AS dengan pemberontak

BEIRUT, 3 Februari- Tentera pakatan antipemberontak diketuai Amerika Syarikat (AS) yang mendarat di barat laut Syria pada Khamis dalam operasi mencari militan yang dikehendaki telah mencetuskan pertempuran.Ketua Pemerhati Hak Asasi Manusia Syria, Rami Abdel Rahman melaporkan, tentera yang menaiki helikopter itu mendarat berhampiran kem yang menempatkan individu kehilangan tempat tinggal di Atme, sebuah bandar berhampiran sempadan Turki di Idlib yang dikuasai pemberontak."Operasi itu adalah yang terbesar sejak pasukan khas pakatan melancarkan serbuan pada Oktober 2019 di Idlib yang membawa kepada pembunuhan ketua militan Daesh, Abu Bakr Al-Baghdadi.Pertempuran berlarutan selama dua jam di kawasan itu dan identiti kumpulan pemberontak masih belum didedahkan," katanya.Tambah Rami, terdapat laporan kematian yang disahkan, namun perincian mengenai jumlah dan identiti mereka tidak didedahkan.Sementara itu, penduduk di kawasan berkenaan memaklumkan mereka terdengar bunyi bedilan dan tembakan.Terdapat rakaman audio yang dikongsi dalam kalangan penduduk dikaitkan dengan pakatan itu.Menerusi rakaman tersebut, kedengaran seseorang berkomunikasi dalam bahasa Arab, meminta wanita dan kanak-kanak mengosongkan kediaman dalam kawasan sasaran.Pakar memaklumkan, ketua pemberontak didakwa bersembunyi di dalam kawasan kem yang sesak di Atme.Pakatan tersebut sering melakukan serangan di Idlib, menyasarkan pemimpin jihad yang dikaitkan dengan Al-Qaeda. -AFP


New Zealand umum buka sempadan secara berperingkat

WELLINGTON / SYDNEY, 3 Februari - New Zealand mengumumkan pembukaan sempadan negaranya secara berperingkat yang sebelum ini sebahagian besarnya ditutup selama dua tahun.Mereka yang terlibat dalam industri pelancongan dan penerbangan berkata pembukaan sempadan itu bagi memulihkan kembali sektor pelancongan negara kepulauan pasifik itu yang terjejas.Perdana Menteri, Jacinda Ardern berkata, bermula 27 Februari, warga New Zealand yang berada di Australia dan telah lengkap divaksin dibenarkan pulang tanpa kuarantin.Manakala, rakyatnya yang berada di luar negara boleh berbuat demikian dalam masa dua minggu akan datang.Sementara itu, pengembara asing dan pekerja mahir yang telah menerima suntikan vaksin dibenarkan masuk negara itu bermula 13 Mac ini. Selain itu, New Zealand akan membenarkan seramai 5,000 pelajar antarabangsa masuk ke negara itu, bermula 12 April.Bagaimanapun, semua pelancong masih perlu menjalani kuarantin diri selama 10 hari, kata Ardern.Pelancong dari Australia dan negara bebas visa lain tidak akan dibenarkan masuk sehingga bulan Julai dan pelancong dari negara lain sehingga bulan Oktober, yang juga memerlukan mereka kuantin diri semasa ketibaan.Ardern berkata pembukaan sempadan dengan cara sistematik akan membolehkan orang ramai bertemu kembali dan membantu mengisi kekurangan tenaga kerja serta memastikan sistem penjagaan kesihatan dapat menguruskan peningkatan kes."Strategi kami terhadap Omicron adalah untuk memperlahankan penyebaran, dan sempadan kami adalah sebahagian daripadanya," katanya, merujuk kepada varian virus yang sangat menular yang kini dominan di seluruh dunia.New Zealand mempunyai beberapa kawalan sempadan yang paling ketat di dunia sejak dua tahun lalu bagi mengawal penularan pandemik itu. -Reuters


Polis beri amaran, baki penunjuk perasaan undang keadaan tidak diduga

OTTAWA, 3 Februari- Kebanyakan penunjuk perasaan yang membanjiri jalanan di sekitar ibu negara bagi membantah mandat vaksin di Kanada telah bersurai.Bagaimanapun, Timbalan Ketua Polis Ottawa, Trish Ferguson memberi amaran, masih terdapat segelintir daripada mereka yang bertekad meneruskan demonstrasi dan boleh mencetuskan keadaan yang tidak diduga."Jumlah mereka dijangka meningkat lagi, mungkin mencecah ribuan penunjuk perasaan pada hujung minggu ini, serta boleh merebak ke bahagian lain di negara ini," katanya.Sehubungan itu, Ketua Polis Ottawa, Peter Sloly mencadangkan tentera dikerah untuk menyuraikan penunjuk perasaan."Kanada hanya mengerahkan tentera dua kali dalam sejarahnya untuk meredakan pergolakan domestik iaitu ketika berdepan demonstrasi orang asli pada tahun 1990 dan selepas seorang ahli politik Quebec dan seorang diplomat British diculik oleh kumpulan pemisah Quebec pada tahun 1970," katanya.Tambah beliau, tiada satu pun pilihan membawa penyelesaian yang baik, mudah dan rapi."Pilihan mengerahkan tentera akan mengundang risiko yang besar," katanya lagi.Polis menganggarkan kira-kira 15,000 penunjuk perasaan berdemonstrasi di pusat bandar Ottawa pada hujung minggu bagi menentang pelaksanaan vaksin COVID-19 dan langkah kesihatan awam lain di negara itu.Keadaan terebut dijangka menyebabkan bandar berkenaan "lumpuh". -AFP


Pandemik COVID-19 menyebabkan pembaziran pelitup muka dikitar semula jadi pengecas telefon

NEW TAIPEI CITY, 2 Februari - Satu kajian yang dijalankan Institut Teknologi Massachusetts (MIT) mendapati pandemik COVID-19 telah menghasilkan sehingga 7,200 tan sisa perubatan setiap hari, dan kebanyakannya adalah pelitup muka terpakai.

Sebuah firma di Taiwan cuba mengatasi masalah tersebut dengan mengitar semula pelitup muka menjadi pengecas telefon tanpa wayar.

Syarikat Miniwiz menghasilkan sebuah mesin, dikenali Trashpresso.

Trashpresso akan memampatkan sisa pelitup muka tersebut sehingga terbentuk plastik yang boleh digunapakai untuk bahagian pembuatan pengecas telefon.

Menurut Ketua Pegawai Eksekutifnya, Arthur Huang, pelitup muka yang diperbuat daripada sintetik fiber plastik itu ada nilainya dan boleh dimanfaatkan semula.

Katanya, pandemik COVID-19 telah menghasilkan banyak pembaziran.

Laporan oleh kumpulan pencinta alam OceansAsia pada Disember 2020 mendapati hampir 1.6 bilion pelitup membanjiri laut dunia pada tahun 2020 sahaja.


24  terkorban, ramai yang masih hilang dalam kejadian banjir di Equador

EQUADOR, 2 Februari - Sekurang-kurangnya 24 orang terkorban dalam kejadian banjir besar di bandar Quito. Ia merupakan kejadian banjir paling buruk di Equador dalam tempoh dua dekad.Perkhidmatan kecemasan Ecuador memaklumkan berpuluh yang lain masih hilang, manakala 48 orang cedera dalam kejadian tersebut. Klip rakaman video menunjukkan, arus deras bersama lumpur, batu dan serpihan kayu melintasi jalan-jalan utama.Ramai yang terlibat dibawa ke pusat perlindungan. Susulan bencana itu, pihak berkuasa mengisytiharkan tiga hari berkabung bermula Selasa.Hujan dilaporkan berlaku selama 17 jam tanpa henti. Selain jalan raya, banjir turut memusnahkan kawasan pertanian, kemudahan awam dan pencawang elektrik.Datuk Bandar Quito, Santiago Guarderas berkata, air dari struktur tadahan di lereng bukit yang berkapasiti 4,500 meter padu, turut melimpah.Banjir bermula di lereng gunung berapi Pichincha, yang menghadap ke ibu negara.Guarderas berkata hujan pada Isnin telah merekodkan 75 liter persegi dan 3.5 liter pada hari Sabtu.Katanya, ia adalah rekod dan tidak pernah dicatat sejak 2003. -AFP


Denmark negara EU pertama batalkan sekatan COVID-19

COPENHAGEN, 2 Februari - Denmark menjadi negara Kesatuan Eropah (EU) pertama membatalkan kebanyakan sekatan yang dibuat untuk memerangi COVID-19, mulai SEMALAM.Denmark tidak lagi menganggap pandemik berkenaan sebagai 'penyakit kritikal sosial' kerana ia tidak membebankan sistem kesihatan, selain negara itu mempunyai kadar vaksinasi yang tinggi.Perdana Menteri, Mette Frederiksen berkata, adalah terlalu awal untuk mengetahui sama ada langkah sekatan itu mungkin perlu dilakukan semula.Negara dengan jumlah penduduk kira-kira 5.8 juta ini, merekodkan purata lebih daripada 50,000 kes harian sejak beberapa bulan lalu.Manakala bilangan pesakit yang dimasukkan ke wad unit rawatan rapi (ICU) hospital, menurun."Pemakaian pelitup muka tidak lagi diwajibkan ketika menggunakan pengangkutan awam, di kedai dan untuk pelanggan tetap dalam restoran."Pihak berkuasa hanya mengesyorkan penggunaan pelitup muka di hospital, pusat jagaan dan sebagai kemudahan penjagaan kesihatan," katanya ketika temubual bersama radio Denmark.Sekatan lain yang turut dihapuskan termasuk peraturan mewajibkan penggunaan sijil digital untuk memasuki kelab malam, acara parti dan menikmati makanan di dalam restoran. -AFP


Sub varian Omicron dikesan di 57 negara

GENEVA, 2 Februari - Sub varian daripada strain Omicron yang lebih cepat menular berbanding versi asal telah dikesan di 57 negara.Pertubuhan Kesihatan Sedunia (WHO) berkata varian Omicron yang paling cepat merebak dan banyak bermutasi itu, kini menjadi varian dominan sejak kali pertama dikesan di selatan Afrika, 10 minggu lalu.Menurut WHO, Omicron menyumbang lebih 93 peratus daripada semua spesimen COVID-19 yang dikumpul bulan lalu.Katanya, BA.1 dan BA.1.1, versi pertama yang dikenal pasti, masih menyumbang lebih 96 peratus daripada semua jujukan Omicron yang dimuat naik ke Inisiatif Global mengenai Perkongsian Semua Data Influenza (GISAID).Tetapi terdapat peningkatan yang jelas dalam kes yang melibatkan BA.2, dengan mengira beberapa mutasi berbeza daripada yang asal, termasuk lonjakan protein yang memenuhi permukaan virus dan kunci untuk memasuki sel manusia."Urutan BA.2- telah diserahkan kepada GISAID dari 57 negara setakat ini," kata WHO, sambil menambah bahawa di sesetengah negara, sub varian itu kini menyumbang lebih separuh daripada semua jujukan Omicron yang dikumpulkan.Agensi kesihatan PBB berkata masih sedikit yang diketahui tentang perbezaan antara sub varian itu, dan menggesa kajian mengenai ciri-cirinya, termasuk kadar kebolehjangkitan serta keupayaannya mengelak imunisasi.Beberapa kajian baru-baru ini telah membayangkan bahawa BA.2 lebih berjangkit daripada Omicron yang asal.Pakar terkemuka WHO mengenai COVID-19, Maria Van Kerkhove, memberitahu media pada hari Selasa bahawa maklumat tentang sub varian adalah sangat terhad, tetapi beberapa data awal menunjukkan BA.2 meningkat sedikit dari segi kadar jangkitan berbanding BA.1."Omicron secara amnya diketahui menyebabkan penyakit yang kurang teruk berbanding varian sebelumnya yang telah mendatangkan malapetaka, seperti Delta", katanya.Beliau menegaskan walau apa keadaan, COVID kekal sebagai penyakit berbahaya dan orang ramai harus berusaha untuk mengelak daripada dijangkiti."Kita perlu sedar bahawa virus ini terus beredar dan ia terus berkembang. Adalah penting untuk kita mengambil langkah untuk mengurangkan pendedahan kepada virus ini", katanya. -AFP


2 maut, 38 cedera serangan bom di Myanmar

YANGON, 2 Februari - Dua terkorban manakala 38 cedera dalam serangan bom tangan pada perhimpunan pro-tentera di timur Myanmar semalam.Tiada kumpulan setakat ini mengaku bertanggungjawab atas serangan itu yang berlaku ketika aktivis anti-rampasan kuasa menyambut ulang tahun rampasan kuasa dengan mogok senyap dan bertepuk tangan bantahan, mengingkari arahan junta.Semalam, genap setahun tentera Myanmar menggulingkan kerajaan.Pengambilalihan tentera yang menamatkan pemerintahan demokrasi singkat Myanmar, dan menggulingkan pemimpin awam Aung San Suu Kyi mencetuskan protes besar-besaran dan tindakan keras terhadap perbezaan pendapat.Menurut kumpulan pemantau tempatan, Junta Tentera telah membunuh lebih 1,500 orang awam.Penduduk di seluruh hab komersial Yangon dan di bandar Mandalay bertepuk tangan beramai-ramai pada 4 petang dan penduduk tempatan berkata berakhirnya 'mogok senyap' terhadap rampasan kuasa.Seramai 10 orang ditahan kerana mengambil bahagian dalam protes bertepuk tangan di Yangon.Junta mengarahkan kedai-kedai untuk terus dibuka semalam, tetapi jalan di Yangon mulai kosong pada 10 pagi, kejadian yang berulang di Mandalay dan wilayah Tanintharyi selatan.-AFP


Tonga kuat kuasa sekatan pergerakan

NUKU'ALOFA, 2 Februari - Tonga menguatkuasakan sekatan pergerakan bermula RABU selepas dua kes COVID-19, dikesan di kepulauan terpencil itu. Tindakan tersebut diambil ketika negara itu bertungkus lumus untuk pulih dari kemusnahan akibat letusan gunung berapi, bulan lalu. Perdana Menteri, Siaosi Sovaleni mengumumkan sekatan berkuat kuasa dari 6-petang Rabu. Kepulauan itu yang bebas virus berkenaan sebelum ini, mengesan kes positif membabitkan dua lelaki di Nuku'alofa, minggu ini."Lelaki berkenaan bekerja di pelabuhan di ibu negara yang menguruskan bantuan kemanusiaan dari seluruh dunia sejak 15 Januari lalu," katanya. -AFP


Quebec batal kenakan cukai kepada individu tidak divaksin

MONTREAL, 2 Februari - Wilayah Quebec mengumumkan akan membatalkan rancangan pelan kesihatan untuk mengenakan cukai terhadap individu yang tidak menerima vaksin COVID-19. Ketua Menterinya, Francois Legault berkata keputusan itu dibuat susulan bantahan yang diterima daripada pelbagai pihak. "Rancangan mengenai cukai berkenaan dikemukakan pada 11 Januari lalu bertujuan untuk memberi insentif kepada 10-peratus penduduk yang belum menerima vaksin bagi mendapatkan suntikan," katanya. Lebih 80-peratus populasi berusia lima tahun ke atas telah melengkapkan vaksinasi mereka dan hampir 40-peratus telah mendapatkan dos penggalak. -AFP


Pfizer dan BioNTech tunggu kelulusan FDA untuk vaksin kanak-kanak bawah 5 tahun

WASHINGTON, 2 Februari - Syarikat farmaseutikal Pfizer dan BioNTech sedang menunggu kebenaran penggunaan kecemasan dari Pentadbiran Makanan dan Ubat-Ubatan (FDA) Amerika Syarikat untuk vaksin COVID-19 bagi kanak-kanak berusia enam bulan hingga 5 tahun. Jika dua dos vaksin berkenaan diluluskan, ia akan menjadi vaksin pertama tersedia untuk kumpulan usia berkenaan di Amerika Syarikat. Menurut syarikat berkenaan, permohonan rasmi mengenainya telah dikemukakan kepada badan kawal selia itu. FDA mengesahkan akan mengadakan mesyuarat bagi mempertimbangkan permohonan tersebut, 15 Februari ini."Memiliki vaksin yang selamat dan berkesan tersedia untuk kanak-kanak dalam kumpulan umur ini adalah keutamaan bagi agensi itu," kata ketua sementara FDA Janet Woodcock.-AFP


Masih terlalu awal umum kejayaan tangani COVID-19 - WHO

GENEVA, 2 Februari - Pertubuhan Kesihatan Sedunia (WHO) memberi amaran masih terlalu awal untuk mana-mana negara mengumumkan kejayaan menangani COVID-19 atau berputus asa untuk mengekang penularan. Ketua Pengarahnya, Tedros Adhanom Ghebreyesus berkata virus berkenaan amat berbahaya dan ia terus bermutasi. "Adalah terlalu awal bagi mana-mana negara menyerah diri atau mengisytiharkan kemenangan. Virus ini merbahaya dan ia terus berkembang di hadapan mata kita," katanya kepada pemberita.Kenyataan itu dibuat ketika Denmark menjadi negara Kesatuan Eropah (EU) pertama menarik balik semua sekatan yang dikenakan walaupun terdapat kes Omicron. Beberapa negara juga mempertimbang untuk mengambil langkah sama. Tedros menegaskan walaupun varian baharu COVID-19 itu memberi kesan yang rendah, namun kes kematian di kebanyakan negara membimbangkan.Dalam tempoh beberapa minggu ini, lebih 22 juta kes positif dengan lebih 60,000 kes kematian dilaporkan di seluruh dunia.-AFP


Kudeta junta Myanmar: penduduk adakan protes kecil, peringati ulang tahun pertama

YANGON, 2 Februari- Sekumpulan penduduk kecil Myanmar turun mengadakan protes di beberapa jalan utama sekitar Yangon.Protes bagi memperingati ulang tahun pertama kudeta junta Myanmar menggulingkan kerajaan Aung Sang Suu Kyi yang dipilih rakyat.Penunjuk perasaan membawa sepanduk dan melaungkan slogan menentang pemerintahan tentera.Mereka mengutuk pemerintahan junta dan rampasan kuasa yang disifatkan sebagai penghalang kemajuan demokrasi Myanmar.Tunjuk perasaan tersebut dicemari dengan insiden keganasan kecil melibatkan nyalaan suar dan sebahagian penunjuk perasaan bertindak melemparkan cat merah.Protes bagaimanapun terkawal selepas pihak tentera difahamkan telah menerima arahan agar tidak memberi sebarang tindak balas terhadap tunjuk perasaan tersebut. -REUTERS


Boeing 737 MAX Ethiopian Airlines kembali beroperasi selepas tiga tahun

ADDIS ABABA, 1 Februari- Ethiopian Airlines kembali menggerakkan operasi Boeing 737 MAX buat kali pertama sejak nahas hampir tiga tahun lalu membunuh semua 157 orang di dalamnya.Penerbangan 302 dari Addis Ababa ke Nairobi menjunam enam minit selepas berlepas ke padang di tenggara ibu negara Ethiopia pada Mac 2019, lima bulan selepas nahas serupa di Indonesia menyebabkan 189 orang terkorban.Kedua-dua insiden itu menimbulkan penelitian seterusnya terhadap sistem pengendalian penerbangan yang rosak 737 MAX, dikenali sebagai Sistem Peningkatan Ciri-ciri Manuver (MCAS) dan disifatkan sebagai krisis terburuk dalam sejarah Boeing.Dalam satu kenyataan kepada AFP, Ethiopian Airlines berkata keputusan untuk menyambung semula penerbangan 737 MAX dibuat selepas "pensijilan semula yang ketat" oleh pengawal selia di Amerika Syarikat, Kesatuan Eropah, China dan Ethiopia.Ethiopia pada mulanya merancang penerbangan ke Gunung Kilimanjaro di Tanzania, tetapi disebabkan cuaca buruk ia menukar laluan kepada "penerbangan indah" selama empat jam di ruang udara Ethiopia.Wakil syarikat penerbangan dan Boeing berada di atas kapal bersama Duta AS Geeta Pasi."Juruterbang, jurutera, juruteknik pesawat dan kru kabin kami bersedia sepenuhnya untuk membawa B737 MAX kembali beraksi dan kami tidak sabar-sabar untuk mengalu-alukan kedatangan anda," menurut kenyataan itu.- AFP


Tiga tahun selepas nahas, Ethiopian Airlines sambung semula penggunaan pesawat Boeing 737 MAX

(Gambar nahas pesawat Boeing 737 MAX diambil pada 16 Mac 2019 ketika siasatan dijalankan di lokasi nahas)

ADDIS ABABA, 1 Februari- Syarikat penerbangan terbesar Afrika, Ethiopian Airlines akan menyambung semula penggunaan pesawat Boeing 737 MAX, jenis pesawat yang pernah mencetuskan kebimbangan dalam kalangan industri penerbangan dunia, berhubung risiko terhempas.

Menerusi satu kenyataan, syarikat itu menyebut keputusan menyambung semula pengguna pesawat 737 MAX itu dibuat selepas pensijilan semula secara ketat dan menyeluruh oleh pengawal selia di Amerika Syarikat, Kesatuan Eropah, China dan Ethiopia.

“Pesawat pertama akan berlepas pada Selasa ini,” jelas syarikat penerbangan itu tanpa memberi perincian lanjut.

Kira-kira tiga tahun lalu nahas udara di Ehtiopia melibatkan pesawat jenis itu menyebabkan ke semua 157 anak kapal dan kru pesawat terbunuh.

Penerbangan 302 dari Addis Ababa ke Nairobi menjunam selama enam minit selepas pesawat berlepas dan terhempas di satu kawasan padang di tenggara ibu negara Ethiopia pada Mac 2019.

Lima bulan selepas itu, tragedi sama berlaku di Indonesia mengorbankan 189 orang.

Dua nahas itu menyebabkan sistem baharu yang diperkenalkan Boeing, iaitu Sistem Penambahan Ciri-Ciri Manuver (MCAS) memerlukan penelitian lebih lanjut menjadikan ia krisis terburuk dalam sejarah syarikat itu. -AFP


1,546 keluarga kehilangan tempat tinggal akibat banjir dan tanah runtuh di Sao Paulo

SAO PAULO, 1 Februari - Banjir dan tanah runtuh akibat hujan lebat di Sao Paulo, selatan Brazil mengakibatkan sekurang-kurangnya 1,546 keluarga kehilangan tempat tinggal. Kediaman penduduk dan infrastruktur musnah dalam bencana tersebut yang menjejaskan 27 bandar.Menurut pegawai keselamatan awam, 24 orang termasuk lapan kanak-kanak maut sejak Jumaat lalu."Penduduk meneruskan usaha mencari mangsa yang hilang di bawah runtuhan," katanya. Gabenor Sao Paulo, Joao Doria yang meninjau kawasan tersebut memaklumkan beliau telah meluluskan bantuan kecemasan bernilai 42.79 juta dollar AS kepada bandar-bandar yang terjejas. Sejak Disember lalu, hujan lebat mencetuskan banjir besar yang membawa maut di timur laut Brazil.Keadaan itu telah mengakibatkan aktiviti penuaian di tangguhkan di barat tengah dan memaksa penggantungan operasi perlombongan di negeri Minas Gerais itu. -AFP


Myanmar lanjutan tempoh darurat selama enam bulan lagi

YANGON, 1 Februari - Majlis Pertahanan dan Keselamatan Myanmar mengumumkan lanjutan tempoh darurat selama enam bulan lagi, lapor agensi berita Xinhua.

Lanjutan berkenaan dibuat bagi persiapan yang diperlukan untuk pilihan raya umum pelbagai parti.Darurat pertama kali diisytiharkan pada Februari tahun lalu selepas tentera menahan bekas pemimpin kerajaan, termasuk kaunselor negeri dan presiden.


Jet F-15 Jepun hilang daripada radar dipercayai terhempas, sebahagian serpihan pesawat ditemukan

TOKYO, 1 Februari - Jet pejuang F-15 Angkatan Pertahanan Diri (SDF) Jepun yang hilang daripada radar semalam dipercayai terhempas.Jurucakap kerajaan, Hirokazu Matsuno mengesahkan, isyarat dilaporkan hilang kira-kira lima kilometer (tiga batu) bahagian barat – barat laut pangkalan udara Komatsu di wilayah tengah Ishikawa, luar Laut Jepun.

“Sebahagian fiuslaj jet pejuang telah ditemukan di kawasan kejadian, lokasi jet dipercayai terhempas,” kata Matsuno.

"Usaha masih diteruskan menggunakan pesawat dan bot peronda untuk mencari dan menyelamat dua anak kapal yang hilang," jelasnya.Jet F-15 itu yang dalam misi latihan hilang daripada radar petang semalam tidak lama setelah berlepas dari Pangkalan Udara Komatsu di wilayah Ishikawa.Lokasi terakhir ia dikesan kira-kira lima kilometer barat laut dari pangkalan udara tersebut.Punca nahas belum dikenal pasti dan tiada arahan dikeluarkan oleh Kementerian Pertahanan untuk menghentikan operasi mencari dan menyelamat itu.


Denmark teruskan usaha kembali kepada kehidupan prapandemik

COPENHAGEN, 1 Februari - Denmark menjadi anggota Kesatuan Eropah (EU) pertama menarik balik semua sekatan pergerakan di sebalik peningkatan kes jangkitan COVID-19 varian Omicron.Ini percubaan kedua selepas cubaan pertama pada September hingga November tahun lepas ditangguh sementara.Bermula Selasa, tiada lagi arahan memakai pelitup muka, pas vaksin atau pengehadan waktu beroperasi restoran dan bar dikuatkuasakan.Negara Scandinavia itu sebaliknya cuma bergantung pada kadar vaksinasi yang tinggi untuk berdepan ancaman Omicron."Kita mempunyai liputan dos penggalak yang amat tinggi dalam kalangan penduduk dewasa."Memandangkan Omicron bukan jangkitan teruk, kami percaya langkah menarik balik sekatan adalah munasabah," kata Pakar Epidemiologi University of Roskilde, Lone Simonsen."Selepas dua tahun menempuh fasa pandemik, populasi di kebanyakan negara telah mencapai paras imuniti yang tinggi menerusi vaksinasi atau jangkitan semulajadi."Berdasarkan apa yang telah kita saksikan dalam sejarah pandemik yang sudah-sudah, beginilah ia berakhir," tambahnya.Denmark ketika ini mencatatkan 40,000 hingga 50,000 kes harian iaitu hampir satu peratus daripada 5.8 juta penduduk.Dalam masa sama, lebih 60 peratus populasinya telah menerima dos penggalak, sebulan lebih awal berbanding sasaran.Secara perbandingan, purata liputan dos penggalak negara-negara EU belum mencecah 45 peratus.Pihak Berkuasa Kesihatan Denmark ketika ini mengesyorkan mereka yang diuji positif agar menjalani kuarantin kendiri selama empat hari manakala kontak rapat tidak perlu lagi dikuarantin.Hanya sedikit kawalan pergerakan masih dikuatkuasakan di kawasan sempadan terhadap pengunjung dari negara-negara bukan Schengen yang belum menerima vaksin.Sementara itu Naib Presiden Staten Serum Institut (SSI), Tyra Krause berpendapat COVID-19 akan terus berada dalam masyarakat seperti influenza atau flu biasa.Oleh itu vaksinasi mungkin perlu lebih ditumpukan kepada kumpulan berisiko sahaja.


FDA lulus penggunaan vaksin Spikevax

WASHINGTON, 1 Februari - Pentadbiran Makanan dan Ubat-Ubatan (FDA) Amerika Syarikat telah memberi kelulusan penuh untuk vaksin COVID-19 keluaran Moderna Spikevax. Pemanku Pesuruhjaya FDA, Janet Woodcock dalam satu kenyataan memberi jaminan bahawa vaksin itu memenuhi standard tinggi yang ditetapkan dari segi keselamatan, keberkesanan dan kualiti pengeluaran. Kelulusan penuh untuk vaksin Moderna adalah bagi kegunaan terhadap individu berusia 18 tahun ke atas. -AFP


Sub varian omicron lebih pantas menular

COPENHAGEN, 1 Februari - Sub varian Omicron, lebih mudah menjangkiti berbanding varian asal. Kajian oleh pihak berkuasa Denmark (SSI) mendapati, sub varian BA.2 atau dikenali sebagai "Stealth Omicron" dikesan awal tahun ini. Ia telah menggantikan varian asal, BA.1, sebagai varian dominan di negara itu. Individu yang dijangkiti sub varian BA.2 mempunyai kadar setinggi 39 peratus untuk menjangkiti orang lain yang tinggal serumah dalam tempoh seminggu. Ia juga lebih mudah menjangkiti individu yang belum menerima vaksinasi. -AFP


PM Kanada positif COVID-19

OTTAWA, 1 Februari - Perdana Menteri Kanada, Justin Trudeau pada Isnin (31 Januari) mengesahkan telah dijangkiti COVID-19.Beliau bagaimanapun dalam keadaan baik dan akan terus bekerja dari rumah."Pagi ini (Isnin), saya diuji positif COVID-19. Saya berasa baik dan akan bekerja dari rumah sambil mengikuti garis panduan kesihatan awam. Orang ramai sila dapatkan suntikan vaksin dan juga dos penggalak," katanya dalam catatan di Twitter.Minggu lalu, Trudeau berkata salah seorang anaknya disahkan positif virus itu. Beliau kemudian memulakan pengasingan diri dan bekerja dari rumah.


Ekonomi India dijangka tumbuh 8.5%

NEW DELHI, 1 Februari - Ekonomi India diunjur berkembang antara 8% hingga 8.5% pada tahun fiskal 2022-2023, menurut laporan tahunan kerajaan pada Isnin.

Antara asas pertimbngan unjuran pertumbuhan bagi tahun kewangan April-Mac ialah "tiada lagi gangguan berkaitan pandemik yang boleh merencatkan ekonomi."

Jangkaan itu berdasarkan harga minyak mentah dalam julat AS$70-75 setong, bank-bank rizab utama dunia menarik balik kecairan secara teratur, monsun seperti biasa di India, dan jangkaan bahawa gangguan rantaian bekalan global akibat pandemik COVID-19 akan berkurangan.

Ini terkandung dalam Tinjauan Ekonomi 2021-2022 yang dibentangkan Menteri Kewangan, Nirmala Sitharaman di parlimen menjelang belanjawan tahunan negara pada Selasa.

Keluaran Dalam Negara Kasar (KDNK) dianggarkan berkembang 9.2 peratus pada tahun fiskal semasa 2021-2022 berikutan penguncupan 7.3 peratus pada 2020-2021.

Tinjauan itu mengatakan meskipun terdapat gangguan yang berpunca daripada pandemik, imbangan pembayaran India kekal dalam lebihan sepanjang dua tahun lalu.

Ini membolehkan Bank Rizab India (RBI) terus mengumpul pertukaran asing.

Rizab pertukaran asing AS$634 bilion India pada akhir 2021 bersamaan dengan 13.2 bulan import dan lebih tinggi daripada hutang luar negara, katanya.


Lengkap dos penggalak, syarat baharu guna pengangkutan awam

RIYADH, 1 Februari- Berkuat kuasa Selasa depan, status vaksinasi dilengkapi dos penggalak menerusi aplikasi Tawakkalna diperlukan untuk individu yang ingin menggunakan kenderaan darat, laut atau kereta api di sini.Bagaimanapun, kumpulan yang diberi kelonggaran daripada mendapatkan vaksin dikecualikan daripada peraturan tersebut.Pihak Berkuasa Pengangkutan Awam Arab Saudi berkata, keputusan itu meliputi penggunaan kereta api, teksi, kereta sewa, bas penumpang untuk keluar atau masuk ke bandar serta feri antara pulau Jazan dan Farasan."Ia juga terpakai untuk kemasukan ke ibu pejabat dan cawangan Pihak Berkuasa Pengangkutan Awam, pusat perkhidmatan perniagaan, serta stesen pengangkutan," katanya.Peraturan baharu itu dilaksana bagi memberi jaminan persekitaran selamat selaras dengan saranan pihak berkuasa kesihatan mengenai pengambilan dos penggalak. -AFP


COVID-19: Purata kematian di AS pada tahap membimbangkan

WASHINGTON, 1 Februari- Purata kes kematian akibat COVID-19 selama tujuh hari di Amerika Syarikat (AS) meningkat ke tahap membimbangkan apabila mencecah 2,259 kes pada Rabu lepas.Ia merupakan kadar tertinggi sejak kali terakhir dicatatkan pada musim sejuk lalu yang menunjukkan kenaikan kes secara mendadak.Kes harian pula menunjukkan penyusutan 13 peratus dalam tempoh sama iaitu sebanyak 639,723 sehari.AS merekodkan lebih sejuta kes harian COVID-19 pada 3 Januari lalu termasuk 1,688 kematian.Meskipun kes menurun di AS, pakar penyakit berjangkit terkemuka negara itu, Dr Anthony Fauci, memberi amaran masih terlalu awal untuk kembali kepada keadaan normal sepenuhnya.Terdapat laporan menyatakan, jumlah kes COVID-19 yang masih tinggi boleh menggugat sistem hospital dan mencetuskan kebimbangan.Ancaman lain juga berkemungkinan boleh berlaku seperti penularan subvarian Omicron yang lebih pantas merebak.Walaupun varian itu menyumbang kurang satu peratus kes di negara berkenaan, AS tetap dalam keadaan berwaspada.AS kekal sebagai negara paling teruk terjejas akibat COVID-19 dengan mencatatkan 75,578,076 kes jangkitan termasuk 907,190 kematian setakat ini. -AFP


Tumpahan minyak: Ribuan batu karang diancam kemusnahan

BANGKOK, 1 Februari- Ribuan batu karang berdekatan pantai Ao Prao di Timur Thailand kini diancam kemusnahan susulan kebocoran saluran paip milik sebuah syarikat penapisan minyak.Ketua operasi pembersihan, Artorn Charapinyo memberitahu, keadaan semakin membimbangkan di sebuah teluk kecil di Koh Samet yang turut menjadi pulau tumpuan pelancong.Dianggarkan kira-kira 50,000 liter minyak mentah bocor daripada saluran paip itu yang ditolak arus serta mencemarkan pesisir pantai dengan jarak lebih dua kilometer.Pantai Mae Ramphueng di wilayah Rayong diisytiharkan sebagai kawasan bencana selepas kejadian tersebut pada Jumaat lalu.Imej satelit daripada Agensi Pembangunan Teknologi Geo-Informatik dan Angkasa (GISTDA) Thailand menunjukkan tompokan minyak sudah merebak ke kawasan seluas 67km persegi. - AFP


Bali dibuka semula kepada pelancong bermula 4 Februari, perlu kuarantin antara lima hingga tujuh hari

BALI, 31 Januari - Bermula 4 Februari, pulau percutian Bali di Indonesia akan mula mengalu-alukan kembali pelancong dari semua negara yang telah divaksin.

Perkara itu dinyatakan Menteri Kanan, Luhut Pandjaitan.

Bagaimanapun katanya, pelancong masih perlu melakukan kuarantin antara lima hingga tujuh hari.

Menurut Menteri Pelancongan, Sandiaga Uno, walaupun Bali secara rasmi dibuka kepada pengunjung dari China, New Zealand dan Jepun pada pertengahan Oktober lalu, sejak itu tiada penerbangan terus.

Pembukaan semula itu berikutan pengumuman serupa oleh Thailand dan Filipina, yang menangguhkan pengecualian kuarantin pada bulan Disember kerana ketidakpastian awal mengenai keberkesanan vaksin terhadap varian Omicron COVID-19.

Keputusan itu dibuat ketika terdapat peningkatan stabil dalam kes COVID-19 di Indonesia bulan ini.

Singapore Airlines Jumaat lalu berkata, ia akan menyambung semula penerbangan ke Bali dari Singapura bermula pada 16 Februari.


Konflik Sudan: Seorang penunjuk perasaan maut

SUDAN, 31 Januari - Seorang penunjuk perasaan terbunuh ketika pasukan keselamatan menyuraikan ribuan penunjuk perasaan yang membantah pemerintahan tentera di Khartoum pada Ahad.

Pegawai Jawatankuasa Pusat Doktor Sudan, CCSD berkata, Mohamed Yousef Ismail, 27, maut selepas dipukul di dada.

Bagaimanapun, tentera Sudan yang cuba mengawal tunjuk perasaan sejak protes besar-besaran tercetus selepas rampasan kuasa 25 Oktober lalu belum membuat sebarang kenyataan berhubung kejadian itu.

Pasukan keselamatan melepaskan semburan lada dan gas pemedih mata untuk menyuraikan orang ramai yang mengabaikan larangan demonstrasi.

Sabtu lalu, pihak berkuasa Negeri Khartoum mengeluarkan keputusan melarang perarakan dan perhimpunan besar-besaran dan menggesa orang ramai untuk berkumpul di dataran dan kawasan penduduk.

Askar bersenjata dan kenderaan tentera dikerah di seluruh ibu negara buat kali pertama dalam beberapa minggu kebelakangan ini dalam langkah menunjukkan kekuatan.

Menurut CSSD, sekurang-kurangnya 79 orang awam terbunuh dan lebih 2,000 cedera susulan tindakan kekerasan pasukan keselamatan terhadap penunjuk perasaan.


Perbicaraan Suu Kyi, Junta mula bicara 14 Februari

YANGON, 31 Januari - Mahkamah Junta Myanmar akan memulakan perbicaraan terhadap Aung San Suu Kyi 14 Februari.

Pemenang Hadiah Keamanan Nobel itu bakal dituduh bersama WIN MYINT dan MIN THU, bekas anggota kabinet atas tuduhan menipu dalam pilihanraya serta mempengaruhi undi bagi mengekalkan kuasanya untuk penggal kedua.

Dalam kenyataan terdahulu, pemimpin yang digulingkan itu telah menafikan tuduhan selepas memenangi pilihanraya yang dimenangi parti Liga Demokrasi Kebangsaan (NLD) miliknya.

Ketiga-tiga mereka telah didakwa mengikut seksyen 130-A kanun keseksaan dan berdepan hukuman penjara tiga tahun dan denda jika sabit kesalahan.

Ia menambah kepada pelbagai kes yang dihadapkan kepada Suu Kyi yang bakal membawa hukuman penjara maksimum lebih daripada 10 tahun.

Dalam pada itu, wakil Junta berkata, Suu Kyi akan diberi proses penghakiman sewajarnya.

Suu Kyi ditangkap beberapa jam sebelum rampasan kuasa 1 Februari tahun lalu.

Para pengkritik junta berkata tuduhan terhadapnya direka bagi memastikan beliau tidak boleh kembali ke politik.

Untuk rekod Suu Kyi yang berdepan pelbagai tuduhan telah dijatuhkan hukuman penjara enam tahun dan kini sedang dipenjarakan di NAYPYITAW.


Tunjuk perasaan di Czech, bantah sekatan susulan peningkatan kes

PRAGUE, 31 Januari - Ribuan warga Republik Czech mengadakan tunjuk perasaan di Dataran Wenceslas membantah sekatan COVID-19 yang diumumkan kerajaan.

Rata-rata tidak berpuas hati dengan cara kerajaan melaksanakan sekatan dan mendakwa ia sebagai manipulasi undang-undang terhadap rakyat oleh kerajaan Perdana Menteri, Petr Fiala.

Terdahulu, pentadbiran Petr Fiala, mengumumkan singkatan tempoh kuarantin dan isolasi sebagai langkah berwaspada terhadap ancaman varian Omicron dengan mewajibkan ujian saringan COVID-19 terhadap semua.

Ia diperketat dengan melaksanakan larangan makan di restoran khusus untuk individu yang enggan divaksin.

Negara dengan penduduk 11 juta orang itu dilapor merekodkan kes jangkitan COVID-19 paling tinggi Rabu lalu sebanyak 54,689 tertinggi sejak pandemik melanda negara itu.

Sebanyak 37,184 kematian dicatat menjadikan negara itu antara paling teruk berdasarkan kadar per kapita berbanding negara-negara Eropah yang lain.


Lapangan Terbang Istanbul paling sibuk di Eropah, catat hampir 37 juta penumpang

ISTANBUL, 31 Januari - Lapangan Terbang Istanbul dinamakan lapangan terbang paling sibuk di Eropah tahun lalu dengan hampir 37 juta penumpang.

Ia berdasarkan laporan tahunan Majlis Lapangan Terbang Antarabangsa (ACI) Eropah, lapor Sputnik.

Menurut laporan itu, selain Lapangan Terbang Istanbul, Lapangan Terbang Antarabangsa Sheremetyevo di Moscow berada ditempat kedua senarai lima teratas dengan hampir 31 juta penumpang.

Ia diikuti Lapangan Terbang Charles de Gaulle di Paris dengan 26.2 juta penumpang, Lapangan Terbang Amsterdam Schipholported dan Lapangan Terbang Moscow Doirmoded.

Kata laporan itu, meskipun trafik penumpang merentasi rangkaian lapangan terbang Eropah meningkat sebanyak 37% pada 2021 berbanding 2020, ia masih kekal 59% di bawah paras pra-pandemik 2019.

Pada masa sama, Lapangan Terbang Istanbul juga tersenarai di tempat pertama untuk jumlah penumpang paling banyak di antara lapangan terbang Eropah pada 2020, iaitu melebihi 20 juta penumpang walaupun terdapat sekatan perjalanan akibat pandemik.


Florida dilanda suhu sejuk luar biasa, kali pertama dalam 12 tahun

PALM BEACH, 31 Januari - Suhu di Selatan Florida , Amerika Syarikat, mencecah tahap paling sejuk dalam tempoh 12 tahun apabila mencatat 3 darjah Celsius pada pagi Ahad.

Menurut Perkhidmatan Cuaca Kebangsaan Amerika Syarikat, cuaca begitu sejuk seperti itu agak jarang berlaku di Florida .

Di Pantai Vero, timur Florida, suhu paling rendah pernah direkodkan ialah -1 darjah Celsius pada 1978,

Suhu sejuk luar biasa itu turut mengakibatkan tanaman dan haiwan menjadi beku.

Bagaimanapun, tanaman musim sejuk di negeri itu dilaporkan tidak mengalami kerosakan besar.

Warga Florida juga menemui puluhan iguana bertaburan di halaman rumah selepas jatuh dari pokok.

Pada masa sama, polis Florida turut berkongsi beberapa tip keselamatan penting untuk orang ramai semasa mereka mengunakan alat pemanas di rumah untuk kali pertama musim ini.


Hujan lebat di Brazil ragut 18 nyawa termasuk 7 kanak-kanak

SAO PAULO, 31 Januari- Sekurang-kurangnya 18 nyawa terkorban dalam kejadian hujan lebat di Sao Paulo, Brazil sejak Jumaat lalu hingga semalam "Sejak Jumaat lalu, kesan akibat bencana alam ini meragut 18 nyawa termasuk tujuh kanak-kanak dan menyebabkan lebih 500 orang kehilangan tempat tinggal," menurut Pasukan Pertahanan Awam kerajaan negeri Sao Paulo.Gabenor Joao Doria, selepas membuat tinjauan udara di kawasan terjejas mengumumkan peruntukan 15 juta reales bagi membantu 10 bandar paling terjejas dan 645 daerah di negeri berpenduduk paling padat di Brazil, dengan 46 juta penduduk."Saya sangat berdukacita melihat kerosakan yang terjadi akibat hujan lebat. Kami sedang berusaha untuk menyelamat dan saya telah meluluskan peruntukan untuk membantu mereka yang terjejas," kata Doria.Menurut Jabatan Pertahanan Awam, sembilan lagi mangsa cedera dan lima lagi mangsa masih hilang.Sebuah balai polis dan jejambat di daerah Franco da Rocha turut ditimbus tanah runtuh.Hujan lebat dilaporkan di bandar Sao Paulo yang mempunyai 12 juta penduduk tetapi tiada musibah besar dilaporkan.Brazil terjejas teruk akibat beberapa bencana alam sejak musim hujan bermula Oktober lalu.Kematian dicatatkan di kawasan majlis perbandaran Francisco Morato, Franco da Rocha, Varzea Paulista, Aruja, dan Embu das Artes, semuanya di kawasan metropolitan Sao Paulo dan di bandar Ribeirao Preto.Di Varzea Paulista, sepasang suami isteri dan tiga anak mereka meninggal dunia, termasuk seorang bayi berusia setahun, apabila lereng bukit lokasi rumah mereka runtuh pada pagi Ahad.Selain itu, bandar Franco da Rocha dinaiki air apabila Sungai Juquery dan aliran Ribeirao Eusebio melimpah, manakala di Bauru, hujan menyebabkan lubang di tengah jalan raya akibat mendapan tanah. -AFP


Ribuan penduduk Kanada mengaku antivaksin, sertai protes

OTTAWA, 31 Januari- Ribuan penduduk menyertai protes aman di ibu negara di sini, bagi menentang vaksin Covid-19 yang diwajibkan oleh Perdana Menteri Kanada, Justin Trudeau.Peserta protes berhimpun dan bersorak di kawasan jalan yang dilitupi salji di hadapan bangunan Parlimen.Protes asalnya bermula dengan ‘Konvoi Kebebasan’ melibatkan himpunan pemandu lori menentang keperluan vaksin bagi pemandu rentas sempadan, namun, akhirnya bertukar menjadi demonstrasi menentang tindakan keterlaluan pihak kerajaan oleh kumpulan anti vaksin.Seorang pemandu trak dari Windsor, Csava Vizi berkata, dia tidak dapat bekerja disebabkan tidak dapat merentas sempadan akibat enggan menerima suntikan vaksin.Bagi pemilik Valley Flatbed & Transportation di Nova Scotia di perairan Atlantik, Daniel Bazinet, protes itu bukan disebabkan vaksin semata-mata, tetapi kerana menghentikan mandat kesihatan awam serentak.Brendon dari Ottawa pula membawa sepanduk tertera perkataan malu menjadi sebahagian dari penduduk Kanada.Protes itu turut membawa kepada kritikan ramai termasuk Datuk Bandar Ottawa, Jim Watson Watson marah dengan apa yang disebutnya tingkah laku "mengancam" oleh beberapa penunjuk perasaan, terutamanya terhadap media."Hentikan taktik pembuli dan tunjukkan rasa hormat kepada warganegara lain," katanya di Twitter.Sementara itu, dalam temu bual dengan CBC, Watson berkata sudah tiba masanya untuk penunjuk perasaan "bergerak" supaya Ottawa boleh kembali normal."Terus terang, (penduduk) merasakan mereka kini banduan di rumah mereka sendiri," katanya.Protes bermula sejak pagi hingga tengah hari dengan suhu sejuk mencecah -21 darjah Celcius di kawasan itu.Segelintir peserta kelihatan memakai pelitup muka ketika menyertai protes.Trudeau dan ahli keluarganya terpaksa meninggalkan kediaman di Ottawa atas alasan keselamatan.-AFP


Korea Utara sahkan, peluru berpandu diuji pada Ahad jenis Hwasong-12

SEOUL, 31 Januari- Korea Utara mengesahkan telah melancarkan Hwasong-12 peluru berpandu balistik jarak sederhana, ujian senjata berkuasa tinggi yang kali terakhir dilakukan pada 2017, memetik laporan media Korea Selatan.

Pasukan tentera Seoul berkata, pihaknya mengesan pelancaran peluru berpandu balistik jarak sederhana pada Ahad, ujian senjata kali ke-7 Pyongyang bulan ini.

Korea Utara tidak pernah melakukan ujian sebanyak ini dalam tempoh sebulan. Minggu lepas, mengancam untuk menamatkan moratorium ujian senjata jarak jauh dan nuklear yang ditetapkan negara itu selama hampir lima tahun.

Pyongyang menyalahkan dasar bermusuhan Amerika Syarikat sehingga memaksa tindakan itu diambil.

“Ujian tembakan Hwasong-12 jenis jarak sederhana dan peluru berpandu balistik jarak jauh darat ke darat telah dilancarkan pada Ahad,” Kata Agensi Berita Pusat Korea Selatan (KCNA).

“Ujian itu turut mengesahkan ketepatan, keselamatan dan keberkesanan operasi sistem senjata jenis Hwasong-12 yang dikeluarkan Pyongyang, tambah KCNA. -AFP


Taliban didakwa bunuh lebih 100 bekas pegawai kerajaan Afghanistan

AMERIKA SYARIKAT, 31 Januari- Laporan Pertubuhan Bangsa Bersatu (PBB) mendedahkan, Taliban dan sekutunya didakwa telah melakukan pembunuhan terhadap lebih 100 bekas anggota kerajaan Afghanistan termasuk anggota keselamatan dan mereka yang bekerja dengan pasukan keselamatan antarabangsa.Agensi Berita AFP yang melihat salinan laporan awal, menggambarkan berlaku sekatan hak asasi manusia yang serius oleh pemerintah baharu, Taliban.Turut didedahkan mengenai pembunuhan politik, hak wanita dan halangan untuk membantah atau bersuara."Walaupun pengumuman pengampunan am kepada bekas anggota kerajaan, pasukan keselamatan dan mereka yang bekerja dengan pasukan tentera antarabangsa, UNAMA (Misi Bantuan PBB di Afghanistan) masih menerima dakwaan yang boleh dipercayai mengenai pembunuhan, kehilangan dan kekejaman lain terhadap individu ini," kata Setiausaha Agung PBB Antonio Guterres. Sejak Taliban menguasai Kabul pada 15 Ogos tahun lalu, UNAMA telah menerima lebih 100 laporan pembunuhan yang boleh dipercayai, jelas laporan itu. Lebih dua pertiga daripada pembunuhan itu dilakukan tidak mengikut cara yang ditetapkan undang-undang dan turut dilakukan sekutu Taliban.Laporan itu turut menyatakan pembela hak asasi manusia dan petugas media terus menjadi sasaran serangan, ugutan, gangguan, layanan buruk selain risikio dibunuh.Turut diperincikan dalam laporan mengenai sekatan kerajaan terhadap protes awan, serta kekangan akses untuk wanita serta remaja perempuan untuk bekerja dan mendapatkan pendidikan."Seluruh sistem sosial dan ekonomi yang kompleks sedang ditutup," jelas Guterres dalam laporan tersebut. -AFP


Enam sekeluarga dibunuh dalam kejadian tembak di kawasan luar bandar Mexico

SILAO, 31 Januari- Enam sekeluarga dibunuh di kawasan penempatan luar bandar di Guanajuato, Mexico, antara yang paling ganas di negara itu, menurut pihak berkuasa tempatan pada Ahad.Menurut kenyataan pejabat pendakwa raya, dalam kejadian tembakan pada sebelah malam Sabtu berkenaan, empat lelaki dan dua wanita berusia antara 24 dan 73 tahun ditemui mati dengan kesan tembakan dalam sebuah bangunan.Kenyataan berkenaan turut menafikan laporan awal bahawa seorang bayi adalah antara yang maut.Ia adalah serangan kelima dalam tempoh empat bulan yang berlaku di kawasan luar bandar di Guanajuato.Guanajuato merupakan kawasan perindustrian menempatkan kilang penapisan minyak, bertukar menjadi salah satu tempat yang paling ganas di Mexico akibat pertikaian di antara kartel dadah Santa Rosa de Lima dan Jalisco New Generation.Siasatan awal di tempat kejadian menemukan pembungkus plastik dengan tulisan yang merujuk kepada kumpulan penjenayah yang dipercayai bertanggungjawab melakukan pembunuhan berkenaan.Kedua-dua kumpulan itu bersaing untuk menguasai kegiatan pengedaran dadah dab bahan api di negeri itu.Sejak Disember 2006, kumpulan-kumpulan bertelagah melalui rekod rasmi didakwa melakukan lebih 340,000 pembunuhan, selepas kerajaan melancarkan operasi ketenteraan anti dadah.- AFP


COVID-19: Keputusan ujian saringan PM New Zealand negatif

WELLINGTON, 31 Januari - Keputusan ujian saringan COVID-19 yang dijalankan Perdana Menteri New Zealand, Jacinda Ardern pada Isnin disahkan negatif.Beliau bagaimanapun akan terus menjalani pengasingan dan kuarantin kendiri hingga Selasa mengikut garis panduan kesihatan yang ditetapkan.Ardern menjalani ujian saringan COVID-19 pada Ahad selepas menjadi kontak rapat kepada orang yang dijangkiti ketika dalam penerbangan ke Auckland."Keputusan yang diterima Perdana Menteri adalah negatif. Selaras panduan Kementerian Kesihatan beliau akan meneruskan kuarantin kendiri hingga Selasa (1 Februari) atau seperti yang dinasihatkan oleh Kesihatan Awam," menurut jurucakap Ardern.Kakitangan lain yang berada dalam penerbangan itu juga telah menjalani kuarantin kendiri dan melakukan pengasingan mengikut prosedur operasi standard (SOP) ditetapkan.-REUTERS


Kebebasan media: Wartawan asing di China kini berdepan ancaman luar jangka

BEIJING, 31 Januari- Berdepan ancaman dan tindakan undang-undang, serangan negatif di media sosial atau "troll' dan bilangan rakan sekerja semakin berkurangan antara masalah dihadapi wartawan asing di China sekali gus memberi kesan buruk kepada kebebasan pelaporan media."Kelihatan Beijing menggalakkan tindakan atau ancaman melalui undang-undang terhadap wartawan asing dan menfailkan tindakan apabila sumber bersetuju untuk ditemu bual," menurut Kelab Wartawan Asing China (FCCC) dalam laporan tahunannya."Landskap risiko berubah-ubah dalam cara yang tidak dijangka," kata David Rennie, Ketua Biro Ekonomi di Beijing dalam laporan itu."Secara khusus, pelaporan organisasi media berdepan ancaman, mereka mungkin terdedah kepada sekatan undang-udang atau tindakan sivil atau paling menakutkan disiasat bawah undang-udang keselamatan negara," tambahnya.Ini menandakan peralihan membimbangkan dalam kaedah mengawal media seperti menyenarai mereka (wartawan) menghadiri acara atau masalah dengan kad media dan visa, katanya. Peningkatan ancaman tindakan undang-undang berlaku selepas penahanan pengacara TV Australia, Cheng Lei yang bekerja untuk penyiar China, CGTN dan Haze Fan dari Bloomberg News.Pihak berkuasa China menyatakan penahanan dibuat kerana ia mendatangkan risiko kepada keselamatan negara. -AFP


Lebih 330 terbunuh selepas Daesh serang penjara Syria

SYRIA, 31 JANUARI - Lebih 330 orang dilaporkan terbunuh dalam pertempuran sengit sejak militan Daesh menyerang penjara di Syria.Daesh melancarkan serangan terbesar pada 20 Januari lalu terhadap Penjara Ghwayran di Hasakeh.Seranagn itu bagi membebaskan rakan seperjuangan mereka di penjara yang dikuasai puak Kurdis.Semalam, Pasukan Demokratik Syria yang disokong Amerika Syarikat menemui 50 lagi mayat di kompleks penjara dan kawasan berdekatan.Kematian akibat pertempuran sengit itu meningkat kepada 332 mangsa.Pasukan Pemantau Perang Syria, memberitahu , 246 anggota Daesh, 79 pejuang Kurdis dan tujuh orang awam antara yang dilaporkan terbunuh setakat ini.


Gesa kerajaan tangani pencemaran udara, korbankan banyak nyawa

SERBIA, 31 Januari - Beratus-ratus penunjuk perasaan di Belgrade, Serbia menggesa kerajaan mengatasi masalah pencemaran udara yang 'meragut' banyak nyawa.Penunjuk perasaan berarak melalui pusat bandar Belgrade ke pejabat utama kerajaan.Lilin dinyalakan untuk memperingati mereka yang telah meninggal dunia akibat kualiti udara yang buruk di negara itu.Serbia mempunyai kadar kematian tertinggi akibat pencemaran udara di Eropah dan antara yang tertinggi di dunia.Menurut Data Pertubuhan Kesihatan Sedunia, Serbia merekodkan 5 kematian bagi setiap 100,000 orang akibat pencemaran udara pada 2016.


Ukraine gesa Rusia undur tenteranya dari sempadan

UKRAINE, 31 Januari - Kyiv menggesa Moscow mengundurkan pasukan tenteranya dari sempadan Ukraine dan meneruskan dialog bersama kuasa barat jika ia benar-benar serius mahu meredakan ketegangan yang meningkat bersama kebimbangan tentang penaklukan Rusia."Jika pegawai Rusia serius apabila mereka menyatakan mereka tidak mahu peperangan baharu, Rusia mesti meneruskan libat urus diplomatik dan mengundurkan tenteranya yang ditempatkan di sepanjang sempadan Ukraine, termasuk di wilayah yang diduduki sementara," kata Menteri Luar, Dmytro Kuleba menerusi Tweeter."Diplomasi adalah satu-satunya kaedah yang bertanggungjawab," tambahnya.Rusia sebelum ini menafikan sebarang rancangan menyerang Ukraine.Sebaliknya mahukan jaminan daripada Amerika Syarikat bahawa tiada lagi pangkalan tentera baharu akan dibina di mana-mana negara bekas Kesatuan Soviet.Rusia juga mahu jaminan bahawa NATO tidak akan menerima Ukraine sebagai anggota baharu pakatan itu.


Tiga maut akibat ribut melanda utara Jerman, Poland dan Republik Czech

JERMAN, 31 Januari - Sekurang-kurangnya tiga maut apabila ribut melanda utara Jerman, Poland dan Republik Czech pada Ahad.Ribut berkenaan turut menyebabkan kerosakan harta awam, selain banyak pokok tumbang menyebabkan perkhidmatan kereta api jarak jauh di Jerman terganggu.Sistem pengangkutan di Poland dan Republik Czech turut terjejas.Ribut kuat itu juga menyebabkan beberapa lokasi terlibat dinaiki air selain beratus ribu isi rumah berdepan gangguan bekalan elektrik.Ribut berkenaan turut menyebabkan kerosakan harta awam, selain banyak pokok tumbang menyebabkan perkhidmatan kereta api jarak jauh di Jerman terganggu.Sistem pengangkutan di Poland dan Republik Czech turut terjejas.Ribut kuat itu juga menyebabkan beberapa lokasi terlibat dinaiki air selain beratus ribu isi rumah berdepan gangguan bekalan elektrik


Nadal rangkul gelaran Grand Slam ke-21

PARIS, 30 Januari - Kejayaan legenda tenis, Rafael Nadal mencipta rekod 21 kejuaraan Grand Slam dialu-alukan dua pesaing terdekatnya Roger Federer dan Novak Djokovic."Semangat juang, dedikasi dan etika kerja anda yang hebat menjadi inspirasi kepada saya dan ramai pemain di seluruh dunia," kata Federer menerusi hantaran di Instagram.Djokovic pula mengucapkan tahniah kepada Nadal melalui Tweeter."Pencapaian menakjubkan. Semangat juang mengagumkan yang sentiasa memberi keleihan."Nadal, Federer dan Djokovic sebelum ini berkongsi rekod 20 gelaran Grand Slam.Nadal, 35, menewaskan Daniil Medvedev dalam perlawanan akhir Terbuka Australia untuk meraih gelaran Grand Slam ke-21.Turun selaku pilihan ke-6 kejohanan, dia tewas dua set pertama sebelum bangkit menewaskan Medvedev yang diletak sebagai pilihan kedua, dengan mata 2-6, 6-7(5), 6-4, 6-4, 7-5.


Mattarella dipilih semula sebagai Presiden Itali

ROME, 30 Januari- Sergio Mattarella dipilih semula menjawat kerusi Presiden Itali buat penggal kedua, umum Speaker Dewan Rakyat Roberto Fico pada Sabtu, selepas persidangan Parlimen dan berakhirnya sesi undian pusingan kelapan.Mattarella memperoleh majoriti tinggi, dengan 759 undi menyokong daripada keseluruhan 983 perwakilan, lapor Xinhua.Pencalonannya dilakukan selepas dua blok politik utama gagal mencapai persetujuan terhadap pencalonan bagi presiden baharu, menyebabkan tujuh pusingan undian diadakan sejak Isnin dan tiada kata sepakat dapat dicapai.Selepas pemimpin parti daripada kedua-dua blok itu mengakui menemui jalan buntu pada Sabtu, dan bersetuju terhadap kemungkinan Mattarella meneruskan dengan penggal kedua, permintaan berhubung perkara berkenaan telah dikemukakan kepada presiden itu.Selepas mengadakan perjumpaan dengan Perdana Menteri Mario Draghi, Mattarella menyatakan kesediaannya menggalas tanggungjawab berkenaan.Sebelum pilihan raya, Mattarella, 80, telah menjelaskan bahawa beliau tidak akan bersetuju untuk penggal kedua.Pemilihan semula ketua negara jarang berlaku di Itali.Setakat ini, hanya Giorgio Napolitano, Presiden terdahulu sebelum Mattarella telah berkhidmat untuk penggal kedua, dalam tempoh kurang daripada dua tahun.Mattarella telah berkhidmat sebagai presiden sejak 2015, dan tempoh perkhidmatannya selama tujuh tahun secara rasmi tamat pada 3 Feb.Majlis angkat sumpah perlantikan semula Mattarella sebagai Presiden dijangka berlangsung beberapa hari akan datang.- AFP


Sekurang-kurangnya 13 maut, bas membawa penganut Katolik terbalik

GUADALAJARA, 30 Januari- Sekurang-kurangnya 13 maut selepas bas yang membawa penganut Katolik ke gereja di Mexico terbalik pada Sabtu.Pihak berkuasa berkata, 10 lagi cedera dalam kemalangan di barat Jalisco itu.Bas tersebut membawa 23 orang ke bandar San Juan de Los Lagos, yang menganjurkan perayaan Katolik tahunan.Walaupun edisi tahun ini dibatalkan kerana pandemik COVID-19, para penganut tersebut tetap berdegil untuk menyertai perayaan tersebut. Kuil Our Lady of San Juan de los Lagos menarik purata dua juta orang setiap tahun.Lima daripada mereka yang maut dalam kemalangan tersebut tercampak dari kenderaan itu, dan dua lagi di bawah umur.Kemalangan jalan raya yang membawa maut bukan perkara luar biasa di Mexico.Tahun lalu, sekurang-kurangnya 16 orang terbunuh dan 22 cedera dalam rempuhan membabitkan sebuah bas dan trak di negeri utara Sonora September lalu.Dan pada bulan April, perlanggaran antara dua bas yang membawa pekerja di lombong Sonora menyebabkan sekurang-kurangnya 16 orang maut.- AFP


11 terkorban bas jatuh gaung

LA PAZ, 30 Januari- Sebuah bas di Bolivia terjatuh 400 meter (1,300 kaki) ke dalam gaung pada hari Sabtu, mengorbankan sekurang-kurangnya 11 orang.Jumlah sebenar penumpang bas tersebut bagaimanapun tidak dapat dipastikan.Pemandu bas antara yang terselamat dan pihak berkuasa tempatan percaya, dia boleh membantu dalam siasatan.Punca kemalangan itu juga sedang disiasat.Kemalangan berlaku ketika bas tersebut dalam perjalanan di lebuh raya antara bandar Kami dan Quillacollo di bandar Cochabamba.Seorang kanak-kanak antara yang maut dan dua lagi dimasukkan ke hospital, kata polis.Institut Statistik Kebangsaan berkata 1,096 orang maut dalam kemalangan jalan raya di Bolivia pada 2020.- AFP


Bunuh pelacur transgender, dua lelaki Mesir dipenjara 22 tahun

PARIS, 30 Januari- Mahkamah Perancis pada Sabtu menjatuhkan hukuman penjara 22 tahun kepada dua lelaki Mesir kerana membunuh seorang pelacur transgender.Vanesa Campos, 36 tahun dari Peru, maut ditembak di dada pada Ogos 2018 di Bois de Boulogne, sebuah taman berhutan di barat Paris yang telah lama menjadi zon pelacuran.Polis kemudiannya melakukan pencarian segera dengan menumpukan perhatian kepada sekumpulan lelaki lelaki yang berasal dari Mesir, yang telah mengadakan apa yang disebut oleh pendakwa sebagai "ekspedisi menghukum" terhadap Campos.Mahkamah Paris mendapati Mahmoud Kadri, 24, dan Karim Ibrahim, 29, bersalah atas "pembunuhan berkumpulan", pertuduhan mereka telah berulang kali dinafikan, sebaliknya kedua-duanya menyalahkan satu sama lain.Terdahulu pada hari Sabtu, di penghujung perbicaraan yang bermula 11 Januari, kedua-duanya menyatakan kesal dan sedih atas apa yang berlaku."Saya mohon maaf atas segala yang berlaku. Saya minta maaf," kata Kadri yang berbahasa Arab itu melalui jurubahasa sebelum menitiskan air mata.Sebelum perbincangan bermula, Ibrahim memberitahu mahkamah dalam bahasa Perancis bahawa dia "sangat menyesal untuk semua itu".Pihak pendakwaan telah mengesyorkan pada Khamis supaya Kadri dijatuhi hukuman penjara 20 tahun. Dia telah menafikan dakwaan rakan tertuduhnya bahawa dia menembak dan membunuh Campos pada malam 16-17 Ogos 2018.Pihak pendakwaan mengesyorkan 15 tahun penjara untuk Ibrahim, menuduhnya bersubahat dalam pembunuhan tersebut.Sebulan sebelum kematiannya, Campos adalah antara kumpulan yang mengupah pengawal untuk melindungi mereka semasa bekerja di taman hutan yang gelap itu.Penyerang bersenjatakan gas pemedih mata, dahan pokok, pisau, senapang dan pistol yang dicuri seminggu sebelum itu dari kereta polis ketika pegawai itu bersama seorang pekerja seks.Enam lelaki, berusia 23 hingga 34 tahun, turut dijatuhkan hukuman.Salah seorang daripada mereka dipenjara enam tahun kerana keganasan yang membawa kepada kematian yang tidak disengajakan.Empat lagi menerima hukuman yang berbeza sehingga enam tahun penjara kerana terlibat dalam serangan itu.Tertuduh keenam dipenjarakan selama lima tahun kerana mencuri pistol tersebut.Ibu dan kakak Campos, yang tinggal di Peru, adalah plaintif sivil dalam kes itu bersama enam bekas rakan sekerjanya, pengawal peribadi, persatuan advokasi transgender Acceptess-T dan kumpulan sokongan pelacur Mouvement du Nid.Acceptess-T menyatakan peningkatan keganasan terhadap pekerja seks berpunca daripada undang-undang 2016 yang mengharamkan aktiviti 'membeli' seks di Perancis tetapi tidak menghalang 'penjualan'.Sesetengah kumpulan menyatakan undang-undang itu membantu melindungi wanita daripada pemerdagangan dan eksploitasi dengan tidak menggalakkan pelacuran, ramai pekerja seks mengatakan ia telah menjadikan pekerjaan mereka lebih berbahaya dan menyebabkan kehilangan pendapatan. - AFP